title: Uolevi Manninen

text: Manninen aloitti koripalloilun kotipaikkakuntansa Äänekosken Urheilijoissa. SM-sarjassa Manninen pelasi 12 kautta ja 216 ottelua seuroinaan Helsingin Ilves, Helsingin NMKY ja Tapion Honka. Hän oli mukana Suomen menestyksekkäimmässä koripallomaajoukkueessa, joka osallistui Tokion 1964 olympialaisiin ja sijoittui Suomessa järjestetyissä EM-kisoissa 1967 kuudenneksi. Manninen oli 202 senttimetrin pituudellaan Suomen kaikkien aikojen pisin olympiaurheilija, kunnes vuonna 2008 Suomea edusti Pekingin olympialaisissa eteläafrikkalaissyntyinen Frantz Kruger. EM-kisoihin hän osallistui yhteensä neljä kertaa ja voitti PM-kultaa kolmesti ja Tapion Honkaa edustaen myös Suomen mestaruuden kolmesti. Maaotteluissa hän pelasi 106 kertaa.Koripallouransa jälkeen Manninen toimi Kalle Anttila Oy:n toimitusjohtajana 1976–1993 ja Tukkukauppojen Oy:n (myöhemmin Tuko Oy) konsernijohtajana 1993–1996.


title: Oneonta (New York)

text: Oneonta on kaupunki Otsegon piirikunnassa New Yorkin osavaltiossa Yhdysvalloissa. Vuoden 2000 väestönlaskussa asukkaita oli 13292, joista yli 91% valkoihoisia. Pinta-alaa kaupungilla on 11,3 km². Kaupunki on perustettu vuonna 1908.


title: Oneonta (New York)

text: Kaupunki sijaitsee Catskill-vuorten pohjoispuolella ja sen eteläosan läpi virtaa Susquehanna-joki. Jokea pitkin kulkee päätie Interstate 8.


title: Oneonta (New York)

text: Oneotassa sijaitsee New Yorkin osavaltionyliopistoon (SUNY) kuuluva "State University of New York at Oneonta" ("SUCO"), sekä yksityinen yleissivistävä "Hartwick College". Näiden korkeakoulujen opiskelijat muodastavat suuren osan kaupungin asukkaista (yhteensä 7 000 henkilöä).


title: Genius ohjaa nuoruutta

text: Genius ohjaa nuoruutta on kuvanveistäjä Wäinö Aaltosen suunnittelema, vuonna 1961 paljastettu suihkukaivoveistos. Se sijaitsee Turun Yliopistonmäellä, Turun yliopiston keskusaukiolla.


title: Genius ohjaa nuoruutta

text: Veistos ja suihkukaivo kuuluivat jo arkkitehti Aarne Ervin alkuperäisiin yliopiston keskusaukeaman suunnitelmiin. Veistos tilattiin Wäinö Aaltoselta ja sen lahjoitti vuorineuvos Veli Arvonen. Veistoksen alkuperäinen nimi oli "Muusan kuiskaus". Nimi kuitenkin muutettiin jo ennen teoksen paljastamista, joka tapahtui J. V. Snellmanin päivänä 12. toukokuuta 1961.


title: Genius ohjaa nuoruutta

text: Genius ohjaa nuoruutta -veistos kuvaa naista ja nuorukaista, ja sen ympärillä on laaja suihkukaivoallas. Pronssiveistoksen korkeus on noin 300 senttimetriä. Teoksesta on myös valmistettu useita 47 senttimetrin korkuisia pienoisveistoksia.


title: Genius ohjaa nuoruutta

text: Turun yliopiston ainejärjestön Synapsi ry:n jäsenet pesevät veistoksen vuosittain vapunaattona.


title: Pertti Laanti

text: Pertti Juhani Laanti (s. 24. huhtikuuta 1939 Turku) on aktiiviuransa lopettanut suomalainen koripalloilija.


title: Pertti Laanti

text: Pertti ”Pepe” Laanti oli mukana Suomen menestyksekkäimmässä koripallomaajoukkueessa, joka osallistui Tokion 1964 olympialaisiin ja sijoittui Suomessa järjestetyissä EM-kisoissa 1967 kuudenneksi. Kaikkiaan Laanti oli mukana neljissä EM-kisoissa ja voitti kolme PM-kultaa. Suomen mestaruuden hän voitti Helsingin Kisa-Tovereitten riveissä 1964 ja 1965. SM-sarjassa hän pelasi 15 kautta, jona aikana kertyi 221 ottelua ja 2819 pistettä keskiarvolla 12,7.


title: Pertti Laanti

text: 195-senttinen Laanti pelasi yhteensä 132 maaottelua, joissa hän teki 875 pistettä. Helsingin Kisa-Tovereissa hän oli joukkueen kapteeni ja myös johtokunnan jäsen 1964–1972. Lisäksi hän edusti Turun NMKY:tä, Turun Rientoa ja Turun Urheiluliittoa. Hänen lapsistaan Riku Laanti on ollut koripallon maajoukkuepelaaja ja Riikka Laanti Suomen mestari.


title: Plejadit (mytologia)

text: Plejadit (), Artemiin seuralaiset, olivat kreikkalaisessa mytologiassa seitsemän titaani Atlaksen ja merinymfi Pleionen tytärtä, jotka olivat syntyneet Kyllene-vuorella. Isänsä mukaan heitä kutsuttiin myös atlantideiksi. He olivat Kalypson, Hyaan, hyadien ja hesperidien sisaria. Plejadit olivat nymfejä Artemiin kulkueessa.


title: Plejadit (mytologia)

text: Nimen alkuperästä ei ole täyttä varmuutta. Alun perin heidän nimensä miellettiin johtuvat heidän äitinsä nimestä "Pleione", mutta muun muassa Vergilius yhdisti heidän nimensä kreikan kielen verbiin πλεîν 'purjehtia', koska plejadien tähtikuvio on näkyvissä öisin Välimerellä toukokuun puolestavälistä aina marraskuun alkuun, mikä sattumoisin oli myös antiikin ajan purjehduskausi.


title: Plejadit (mytologia)

text: Useat miespuoliset Olympoksen jumala, muiden muassa Zeus, Poseidon ja Ares, antautuivat lemmenleikkeihin seitsemän taivaallisen sisarensa kanssa, ja näiden suhteiden seurauksena syntyi jälkeläisiä:Meropea lukuun ottamatta plejadit seurustelivat jumalien kanssa.


title: Plejadit (mytologia)

text: Sen jälkeen kun Atlas joutui kannattelemaan taivasta hartioillaan, Orion alkoi tavoitella kaikkia plejadeja ja Zeus muutti heidät ensin kyyhkysiksi ja sittemmin tähdiksi tyynnytelläkseen heidän isäänsä. Orionin tähdistön sanotaan edelleen jahtaavan heitä läpi öisen taivaan.


title: Plejadit (mytologia)

text: Plejadien tähtikuviossa vain kuusi tähdistä loistaa kirkkaana, ja seitsemäs, Merope, loistaa himmeästi häpeillessään ikuisesti suhdettaan kuolevaisen kanssa. Myytistä riippuen himmeän tähden kerrotaan olevan myös Elektra, joka suree Dardanoksen jälkeläisten kukistumista Troijan valtauksen yhteydessä.


title: Plejadit (mytologia)

text: Tarinassa, jossa plejadit muuttuvat tähdiksi, kerrotaan, että kaikki seitsemän surmasivat itsensä, koska he olivat suruissaan isänsä kohtalosta tai sisarustensa hyadien menettämisestä. Zeus muutti sisaret kuolemattomiksi asettamalla heidät taivaalle plejadeina tunnetun tähtikuvion muotoon.


title: Pride Park Stadium

text: Pride Park Stadium on jalkapallojoukkue Derby Countyn kotistadionina toimiva jalkapallostadion Derbyssa, Englannissa. Stadion on kapasiteetiltaan 33 597 katsojapaikan suuruinen, mutta kaudeksi 2008/2009 sitä suurennettaneen 44 000-paikkaiseksi.


title: Pride Park Stadium

text: Stadion valmistui vuonna 1997 ja se korvasi Derby Countyn edellisen stadionin Baseball Groundin. Stadionin avasi virallisesti 18. heinäkuuta kuningatar Elisabet II. Avajaisottelussa 4. elokuuta Derby kohtasi Sampdorian. Ensimmäinen virallisen ottelun Derby County pelasi Wimbledonia vastaan.


title: Pride Park Stadium

text: Pride Park on isännöinyt kolmea Englannin alle 21-vuotiaiden maaottelua ja yhden miesten maaottelun, kun Englanti voitti Meksikon 4–0 toukokuussa 2001. Ottelussa tehtiin stadionin katsojaennätys 33 597. Korkein katsojamäärä Derby Countyn ottelussa on ollut 33 475.


title: Raimo Lindholm

text: Raimo Allan Lindholm (17. marraskuuta 1931 Helsinki – 20. marraskuuta 2017 Helsinki) oli suomalainen koripalloilija. Lindholm on ainoa suomalainen kaksissa olympiakisoissa pelannut koripalloilija, ja lisäksi hän pelasi kuusissa EM-kilpailuissa. Lindholm valittiin Vuoden koripalloilijaksi kuudesti 1950-luvulla. Miesten SM-sarjassa hän edusti Työväen Mailapoikia saavuttaen kuusi hopea- ja kolme pronssimitalia ja kuuluen useilla kausilla sarjan parhaisiin korintekijöihin. Hän oli myös pesäpallon SM-mitalisti.


title: Raimo Lindholm

text: ”Spike” Lindholm on ainoa suomalainen koripalloilija, joka on pelannut kaksissa olympiakisoissa. Helsingissä 1952 Suomen pelit päättyivät kolmeen tappioon, mutta Tokiossa 1964 Suomi sijoittui 11:nneksi 16 maan joukossa voitettuaan yhdeksästä ottelusta neljä. Lindholm ei osallistunut kisapaikan varmistaneeseen Geneven olympiakarsintaan mutta valittiin kokeneena pelaajana itse kisoihin.


title: Raimo Lindholm

text: Lindholm osallistui EM-kisoihin kuusi kertaa, ja paras sijoitus oli yhdeksäs. Hän voitti 1960-luvulla kolme PM-kultaa mutta ei yhtään Suomen mestaruutta. Himmeämpiä SM-mitaleja hän sai Työväen Mailapoikien riveissä koripallon lisäksi pesäpallossa, jossa hän pelasi myös viisi Itä–Länsi-ottelua. Koripallomaajoukkueessa Lindholm pelasi yhteensä 116 kertaa ja oli pitkään joukkueen kapteeni. Vuoden koripalloilijaksi 190-senttinen Lindholm valittiin kuudesti 1950-luvulla.


title: Raimo Lindholm

text: Lindholm toimi Työväen Mailapoikien puheenjohtajana 1970–1972. Lindholmin tytär Riitta Lakaniemi (o.s. Lindholm) pelasi koripallossa 34 maaottelua ja voitti Suomen mestaruuden kahdesti. Tyttärentytär Noora Lakaniemi pelaa SM-tasolla, ja myös muut lapsenlapset ovat saavuttaneet mitaleja niin koripallossa, yleisurheilussa, jääkiekossa, golfissa kuin telinevoimistelussakin.


title: Japanilainen arkkitehtuuri

text: Japanilaiseen arkkitehtuuriin () on historiallisesti vaikuttanut erityisesti kiinalainen arkkitehtuuri, mutta sillä on myös lukuisia Japanille alkuperäisiä piirteitä.


title: Japanilainen arkkitehtuuri

text: Esihistorialliselta ajalta ei ole säilynyt rakennelmia, eivätkä vanhimmat japanilaiset tekstit, kuten "Kojiki" ja "Nihonshoki", kerro arkkitehtuurista juuri laisinkaan. Arkeologiset kaivaukset ja tutkimukset kuitenkin osoittavat, että aikaisimmilla japanilaisilla taloilla oli olkikatot ja maalattiat. Alueilla, joilla on korkeita lämpötiloja ja kosteaa, käytettiin puulattioita. Riisinviljelyn levitessä Japaniin Kiinasta yhteisöt kasvoivat ja monimutkaistuivat, ja kaivauksilta Sannai-Maruyamasta Aomorin prefektuurissa (ennen 2. vuosisataa eaa.) ja Yoshinogarista Sagan prefektuurissa (ennen 3. vuosisataa eaa.) onkin löydetty suurten hallitsijaperheiden tai riisivarastoiksi tarkoitettujen rakennusten jäänteitä.


title: Japanilainen arkkitehtuuri

text: 200-luvun jälkeen Japaniin kehittyi hallinnollinen järjestelmä, ja Osakan ja Naran alueille rakennettiin useita avaimenreiän muotoisia kofun-hautakumpuja aristokratialle. Hautakumpujen joukosta merkittävin on keisari Nintokun haudaksi tarkoitettu Daisen-kofun. Sen pituus on 486 metriä, leveys 305 metriä ja korkeus 35 metriä.


title: Japanilainen arkkitehtuuri

text: Japanin vanhimmat buddhalaiset rakennukset ja maailman vanhimmat puurakennukset sijaitsevat Hōryū-jin temppelissä Narasta kaakkoon. Ne ovat keskeisin esimerkki Asuka-kauden arkkitehtuurista. Alun perin 600-luvun alussa kruununprinssi Shōtokun yksityistemppeliksi rakennettu Hōryū-ji koostuu 41 itsenäisestä rakennuksesta, joista tärkeimmät ovat päähalli Kondō ja viisikerroksinen pagoda. Kiinalaistyylinen päähalli on kaksikerroksinen rakennus, jonka päällä on keramiikkatiilillä päällystetty irimoya-katto.


title: Japanilainen arkkitehtuuri

text: Temppelirakennus 700-luvulla keskittyi Tōdai-jin temppelin ympärille Narassa, sillä se oli Japanin provinsseihin rakennetun temppeliverkoston keskus. Tōdai-ji on kunnianhimoisin Japanin aikaisen buddhalaisuuden uskonnollinen rakennuskompleksi. Temppelin keskushallissa istuva 16,2 metriä korkea, vuonna 752 valmistunut suuri Buddha, Daibutsu, on Rushana Buddha. Se ilmentää buddhana olemisen keskeistä sisältöä samoin tavoin kuin Tōdai-ji toimi keisarin tukeman buddhalaisuuden ja sen levittämisen keskuksena Japanissa. Vain muutama osa alkuperäisestä patsaasta on säilynyt, ja nykyinen päähalli ja Buddha on rakennettu uudelleen Edo-kaudella.


title: Japanilainen arkkitehtuuri

text: Daibutsuden-päähallin ympärillä, loivasti viettävällä rinteellä on useita toissijaisia halleja: lootussutran halli Hokkedō, jonka pääkuva on kuivasta lakasta veistetty (kastamalla kangasta lakkaan ja asettamalla se puisen rungon ympärille) Fukukenjaku Kannon, kaikkein suosituin bodhisattva; ordinaatiohalli Kaidan-in neljää taivaallista kuningasta esittävine savipatsaineen, ja varastohalli Shōsō-in. Viimeinen näistä on taidehistoriallisesti erityisen merkittävä, sillä siinä säilytetään temppelin vihkimisseremoniassa ja Rushanan silmienavaamisrituaalissa vuonna 752 käytettyjä välineitä sekä valtion asiakirjoja ja useita keisariperheen omistamia maallisia esineitä.


title: Japanilainen arkkitehtuuri

text: Reaktiona Naran järjestäytyneen buddhalaisuuden kasvavaan valtaan ja rikkauteen munkki Kūkai (774–835) matkusti Kiinaan opiskelemaan Shingon-buddhalaisuutta, Vajrayana-buddhalaisuuden muotoa, jonka hän toi Japaniin vuonna 806. Shingonin harjoittamisen keskiössä ovat erilaiset mandalat, henkisen universumin diagrammit, jotka vaikuttivat temppelien suunnitteluun. Japanin buddhalaiseen arkkitehtuuriin omaksuttiin myös stupa kiinalaisessa pagodan muodossa.


title: Japanilainen arkkitehtuuri

text: Uudelle lahkolle pystytetyt temppelit rakennettiin vuorille, kauas hovista ja pääkaupungin maallikoista. Näiden paikkojen epäsäännöllinen pinnanmuodostus pakotti japanilaiset arkkitehdit miettimään temppelinrakennuksen ongelmia uudelleen, ja sitä kautta valitsemaan suunnitteluunsa japanille alkuperäisempiä elementtejä. Sypressin kaarnasta valmistetut katot korvasivat keramiikkatiilet, puisia lankkuja käytettiin maalattioiden sijaan ja maallikoille rakennettiin erillinen palvomisalue pääpyhäkön eteen.


title: Japanilainen arkkitehtuuri

text: Fujiwara-klaanin kaudella puhtaan maan buddhalaisuus, joka tarjosi helpon pelastuksen Amida-buddhaan uskomisen kautta, tuli suosituksi. Samanaikaisesti Kioton aatelisto kehitti yhteiskuntaa, joka oli omistautunut eleganteille, esteettisille harrastuksille. Heidän maailmansa oli niin turvallinen ja kaunis, ettei paratiisin uskottu olevan juurikaan erilainen. Amida-buddhan temppelit yhdistelivät maallista uskonnolliseen: ne suunniteltiin muistuttamaan rakenteeltaan aateliston kartanoita, ja niissä oli yksi tai useampia buddhan kuvia.


title: Japanilainen arkkitehtuuri

text: Ujissa Kiotosta kaakkoon sijaitsevan Byōdō-inin temppelin feenikshalli Hōō-dō vuodelta 1053 on keskeinen esimerkki Fujiwarojen Amida-halleista. Se koostuu suorakulmiomaisesta päärakenteesta, jossa on kaksi L:n muotoista siipeä ja häntä, suuren tekolammen rannalla. Sisällä on yksi kultainen Amidan patsas korkealla jalustalla. Patsaan veisti Jōchō, joka käytti uudenlaisia mittasuhteita ja uudenlaista yosegi-tekniikkaa, jossa patsas kootaan useista veistetyistä puupalasista sisältä käsin. Raigō-maalaukset (Amidan laskeutuminen) hallin puisissa ovissa ovat aikainen esimerkki yamato-e-tyylin maalauksista, koska niissä on kuvattu Kioton ympäristön maisemia.


title: Japanilainen arkkitehtuuri

text: Kamakura-kauden jälkeen poliittista valtaa pitivät Japanissa hallussaan aseistetut samurait, kuten Seiwa Genji –klaani. Heidän ideansa yksinkertaisuudesta ja vahvuudesta vaikuttivat arkkitehtuuriin, ja useissa samuraitaloissa yhdisteltiin palatsimaista shinden-zukuri-tyyliä sekä torneja ja vallihautoja.


title: Japanilainen arkkitehtuuri

text: Genpei-sodan aikana 1180-luvulla monet merkittävät Kioton ja Naran alueen rakennukset vahingoittuivat. Esimerkiksi Taira-klaanin Taira no Shigehira poltti Kōfuku-jin ja Tōdai-jin temppelit vuonna 1180. Kamakura-shōgunaatti rakensi monet näistä temppeleistä ja pyhäköistä uudelleen Kamakura-kaudella lujittaakseen valtaansa. Rakennusohjelma oli sen verran laaja, että siinä käytetty arkkitehtuuri vaikutti moniin myöhempiinkin temppeleihin.


title: Japanilainen arkkitehtuuri

text: Toinen kauden merkittävä kehitys oli Japanilaisen teeseremonian ja sen pitopaikan, teehuoneen syntyminen. Seremonian tarkoitus oli viettää aikaa taiteesta nauttivien ystävien kanssa, tyhjentää mieli päivittäisen elämän huolista ja juoda kulho taidokkaasti tarjoiltua teetä. Maaseudun pienten talojen karu ja maalaismainen tyyli omaksuttiin teehuoneisiin, joissa painotettuun luonnonmateriaalien, kuten kaarnan peittämien hirsien ja kudottujen olkien käyttöä.


title: Japanilainen arkkitehtuuri

text: Vastineena ajan militaristiseen ilmastoon kehittyi kaksi uutta arkkitehtuurityyliä: feodaaliherran ja hänen sotilaidensa tukikohdaksi rakennettu linna sekä shoin, vastaanottohalli ja työhuone, joka suunniteltiin edustamaan herran ja vasallin suhdetta feodaaliyhteiskunnassa. Himejin linna (rakennettu nykyiseen muotoonsa vuonna 1609), joka tunnetaan kauniisti kaartuvine kattoineen yleisesti "valkoisena haikaralinnana", on yksi Momoyama-kauden kauniimmista rakennuksista. Kioton Nijōn linnan suuri vastaanottosali ōhiroma 1600-luvulta on taas yksi shoinin klassisista esimerkeistä: hallissa on tokonoma-alkovi, shoin-ikkuna huolellisesti maisemoituun puutarhaan ja selkeästi erotetut alueet Tokugawa-feodaaliherroille ja heidän vasalleilleen.


title: Japanilainen arkkitehtuuri

text: Prinssi Genjin palatsia imitoiden rakennettu Katsuran keisarillinen huvila sisältää joukon shoin-rakennuksia, jotka yhdistävät piirteitä klassisesta japanilaisesta arkkitehtuurista uudenlaisiin muutoksiin. Koko kompleksia ympäröi kaunis puutarha kävelypolkuineen.


title: Japanilainen arkkitehtuuri

text: Edon kaupunkia tuhosivat toistuvasti tulipalot, mikä johti yksinkertaisen, helpon uudelleenrakentamisen sallivan arkkitehtuurin kehitykseen. Koska palot levisivät todennäköisimmin kuivien talvien aikana, puutavaraa koottiin lähistön kaupunkeihin ennen paloja. Kun syttynyt tulipalo saatiin sammutettua, puutavaraa lähetettiin Edoon ja palanut alue rakennettiin nopeasti uudelleen. Shōgunin sankin kōtai –järjestelmän vuoksi, jossa daimioiden täytyi viettää säännöllisesti aikaa Edossa, daimiot rakensivat suuria taloja ja puistoja vieraidensa ja itsensä nautinnoksi. Kōrakuen on yhä olemassa ja yleisölle avoinna oleva puisto tältä aikakaudelta.


title: Japanilainen arkkitehtuuri

text: Kuten muuallekin Japanin yhteiskunnassa ja kulttuurissa, moderni teknologia toi merkittäviä muutoksia myös arkkitehtuuriin. Tarve jälleenrakentaa Japania toisen maailmansodan jälkeen toimi huomattavana kannustimena maan arkkitehtuurin kehitykselle. Tuhoutuneiden kaupunkien tilalle pystytetyt uudet rakennukset erosivat suuresti vanhoista: japanilaisten kaupunkien nykyinen ulkonäkö johtuu 1900-luvun arkkitehtuurin asenteista ja on toisaalta vaikuttanut niihin. Länsimaisen rakennustekniikan, materiaalien ja tyylien tuominen Meiji-kauden Japaniin johti uusien teräs- ja betonirakennusten valmistumiseen jyrkässä kontrastissa perinteisiin rakennuksiin. Toisen maailmansodan jälkeen suurinta osaa rakennuksista ei enää rakennettu puusta, joka syttyi helposti palamaan maanjäristysten ja pommitusten yhteydessä, vaan niissä oli teräsrunko. Merkittävien sotaa edeltävien rakennusten, kuten Wakōn tavaratalon, Tokion rautatieaseman, Akasakan palatsin ja Japanin pankin rakennuksen arkkitehtuuri noudatti eurooppalaisia klassisia linjoja, mutta sodanjälkeinen arkkitehtuuri vakiintui laatikkomaiseksi, brutalistiseksi modernismiksi.


title: Japanilainen arkkitehtuuri

text: 1990-luvun alusta lähtien tilanne on kuitenkin hitaasti muuttunut. Postmodernin Tokion metropolin hallintorakennuksen valmistuminen oli käännöskohta pilvenpiirtäjien suunnittelussa. Sitä seurasi Yokohama Landmark Tower, ja vuonna 1996 kehuttu Tokyo International Forum. Vuonna 2003 avattiin aikaisemmista merkittävistä suunnitelmista ideoita ottanut ja niitä eteenpäin kehittänyt Roppongi Hills –kompleksi. Myös Shiodomen 1990-lopulta lähtien rakennettu alue edustaa uutta postmodernia ja eurooppalaistyylistä arkkitehtuuria.


title: Japanilainen arkkitehtuuri

text: Merkittäviä japanilaisia modernin arkkitehtuurin edustajia ovat esimerkiksi Kenzō Tange, Kunio Maekawa, Fumihiko Maki, Kisho Kurokawa, Yoshio Taniguchi, Tadao Andō, Toyō Itō, Yuzuru Tominaga, Kazuyo Sejima ja Shigeru Ban.


title: Macron Stadium

text: Macron Stadium (aiemmin Reebok Stadium) on stadion Horwichissa, Englannissa, lähellä Boltonia. Stadion on Englannin ykkösliigassa pelaavan Bolton Wanderersin kotistadion.


title: Macron Stadium

text: Moderni 28 723 -paikkainen stadion avattiin vuonna 1997, korvaten Boltonin vanhan Burnden Park -stadionin. "The Reebok" on saanut paljon kritiikkiä fanien keskuudessa muun muassa se takia että se sijaitsee kaupungin ulkopuolella ja on kapasiteetiltaan pieni. 25 miljoonaa puntaa maksanut stadion nimettiin pääsponsorinsa mukaan, mikä on myös monien fanien mielestä huono juttu.


title: Macron Stadium

text: Ensimmäinen Valioliigaottelu stadionilla pelattiin 1. syyskuuta 1997 Evertonia vastaan. Ottelu päättyi maalittomaan tasapeliin. Ensimmäinen maalintekijä stadionilla oli Boltonin Alan Thompson, joka upotti rangaistuspotkunsa varmasti maaliin 1–1 tasapeliin päättyneessä ottelussa Tottenhamia vastaan 23. syyskuuta -97.


title: Placerias

text: Placerias (nimen merkitys: "”leveä keho”") on sukupuuttoon kuollut myöhäisellä triaskaudella elänyt dicynodonttiterapsidisuku. Sukuun luetaan laji "Placerias hesternus", josta "P. gigas" on synonyymi. Mikäli "Moghreberia nmachouensis" katsotaan "Placerias"-sukuun kuuluvaksi nimellä "Placerias nmachouensi", niin silloin suvussa on kaksi lajia.


title: Placerias

text: "Placerias" saattoi kasvaa 3,5 metriä pitkäksi ja painaa yli tonnin. "Placeriaksella" oli vankat ja paksut jalat ja tynnyrimäinen ruumis. Niillä oli myös muiden dicynodonttien tapaan nokka ja suun molemmilla puolilla torahammas. "Placeriasin" kallo on noin 68 cm pitkä.


title: Placerias

text: "Placerias" oli luultavasti laumaeläin ja sen elintavat muistuttivat ehkäpä nykyistä virtahepoa. Sadekaudella "Placerias" saattoi viettää suuren osan ajastaan vedessä, jossa se oli myös melko hyvin turvassa maapedoilta. "Placerias" oli kasvinsyöjä. Sadekaudella se mahdollisesti söi tuoreita lehtiä ja kasvinversoja. Kuivana kautena, jolloin tuoretta ravintoa oli vähän se ehkä kaivoi maasta esiin juuria ja mukuloita. Uros "Placeriasilla" oli erityisen suuret torahampaat ja ne saattoivat olla tärkeässä osassa niiden lisääntymiskautena esimerkiksi muiden urosten pelottelussa. Torahampaat olivat myös hyvä puolustusase ja niitä käytettiin myös nokan ohella ravinnon kaivamiseen, josta kertovat torahampaisiin jääneet kuviot.


title: Placerias

text: "Placerias" oli laajimmalle levinnyt myöhäistriaskautinen dikynodontti. Sen fossiileja on löydetty Yhdysvaltojen itä- ja länsirannikolta, ja jos "Moghreberia nmachouensis" luetaan sukuun niin silloin myös Marokosta. Parhaat "Placerias"-fossiilit on löydetty Arizonasta, ”"Placerias"-louhokseksi” kutsutusta paikasta. Sieltä on löydetty samasta paikasta yli 40 eläimen luurangot. Mahdollisesti ne kuolivat samaan paikkaan ankarana kuivana kautena ja menehtyivät nälkään ja janoon.


title: Placerias

text: Sidor (2003), lisätty "Kwazulusaurus" Maisch, (2002):


title: Risto Kala

text: Risto Antero Kala (s. 24. heinäkuuta 1941 Helsinki) on suomalainen lääkäri ja kilpauransa päättänyt koripalloilija.


title: Risto Kala

text: Risto Kala kuului Suomen koripallomaajoukkueeseen, joka Genevessä pelattujen karsintojen kautta selvitti tiensä Tokion 1964 olympialaisiin. Kisoissa Suomi voitti yhdeksästä pelistä neljä ja sijoittui 11:nneksi. Sen jälkeen Suomi ei ole koripalloa olympiakisoissa pelannut.


title: Risto Kala

text: Kala pelasi 1960-luvulla 38 maaottelua ja voitti PM-kultaa 1962. Panttereiden riveissä 187-senttinen Kala voitti SM-kultaa 1959 ja oli SM-sarjan paras korintekijä kaudella 1968–1969. Myös hänen veljensä Juhani Kala on pelannut maajoukkueessa ja Panttereissa. Koripallouraansa Risto Kala on jatkanut senioritasolla ja saavutti senioreiden MM-pronssia 2001. Jalkapallossa hän voitti nuorten Suomen mestaruuden 1959 edustaen Helsingin Jalkapalloklubia.


title: Risto Kala

text: Vuonna 2018 hänet nimettiin Suomen koripallon Hall of Fameen.


title: Risto Kala

text: Risto Kala on lääketieteen ja kirurgian tohtori ja on työskennellyt sisätautien ja sydäntautien erikoislääkärinä, dosenttina ja Marian sairaalan ylilääkärinä. Hän väitteli tohtoriksi 1972. Väitöskirjan nimi oli "Venous plasma angiotensin II in man. Diurnal variation and response to various postural stimuli and exercise". Kala on toiminut Suomen Urheilulääkäriyhdistyksen sihteerinä 1970–1973 ja puheenjohtajana 1973–1976, koripallomaajoukkueen lääkärinä ja Suomen Olympiakomitean lääketieteellisen valiokunnan jäsenenä. Vuonna 2006 hänet kutsuttiin Suomen Kardiologisen Seuran kunniajäseneksi.


title: Rafael Gordillo

text: Rafael Gordillo Vázquez (s. 24. helmikuuta 1957 Almendralejo, Badajozin maakunta, Espanja) on espanjalainen entinen jalkapalloilija.


title: Rafael Gordillo

text: Vanhempiensa kanssa Sevillaan muutaman kuukauden vanhana muuttanut Gordillo asui perheineen kuuluisassa El Polígono de San Pablon naapurustossa, jossa hän alkoi pelata jalkapalloa lasten Unidad-nimisessä joukkueessa. Ammattilaisurallaan hän edusti Real Betisiä, Real Madridia ja Écijaa.


title: Rafael Gordillo

text: Espanjan maajoukkueessa Gordillo pelasi vuosien 1978 ja 1988 välillä 75 ottelua, joissa hän teki kolme maalia. Hän edusti maataan kahdesti MM-kisoissa (1982, 1986) ja kolmesti EM-kisoissa (1980, 1984 ja 1988).


title: Rafael Gordillo

text: Joulukuusta 2010 lähtien Gordillo on toiminut Real Betisin puheenjohtajana.


title: Primera Divisiónin kausi 2007–2008

text: Primera Divisiónin kausi 2007–2008 oli Espanjan jalkapallon pääsarjan Primera Divisiónin 77. kausi. Kausi alkoi 25. elokuuta 2007 ja päättyi 18. toukokuuta 2008. Kausi päättyi aikaisemmin kuin edellinen kesäkuussa 2008 pelattujen EM-kilpailuiden vuoksi.


title: Primera Divisiónin kausi 2007–2008

text: Real Madrid varmisti mestaruuden jo neljänneksi viimeisellä kierroksella. Mestaruus oli joukkueelle toinen peräkkäinen. Seurakseen Mestarien liigaan Madrid sai Villarrealin, jolle toinen sija oli sen historian paras. Mestarien liigan karsintoihin pääsivät Barcelona ja Atlético Madrid.


title: Primera Divisiónin kausi 2007–2008

text: Edellisellä kaudella pudonneiden Celtan, Real Sociedadin ja Gimnàsticin tilalle nousivat Valladolid, Almería ja Murcia. Murcian kohtalona oli pudota heti takaisin, ja toinen putoaja oli alkukierroksilta lähtien perää pitänyt, talousvaikeuksista kärsinyt Levante. Hieman yllättäen kolmanneksi putoajaksi varmistui viimeisellä kierroksella Zaragoza, joka sijoittui edellisellä kaudella kuudenneksi. Ennakoitua heikommin pelasi myös edellisen kauden nelonen Valencia, joka oli niin ikään putoamisvaarassa kauden lähestyessä loppuaan. Lopulta joukkue sijoittui kuitenkin siedettävästi kymmenenneksi ja varmisti myös paikan Uefa-cupiin voittamalla Espanjan cupin Copa del Reyn. Suurimpia yllättäjiä oli ensimmäisen pääsarjakautensa pelannut nousijajoukkue Almería, joka sijoittui kahdeksanneksi.


title: Primera Divisiónin kausi 2007–2008

text: Kautta varjosti Sevillan Antonio Puertan kuolema. Puerta tuupertui maahan kesken Getafea vastaan pelatun kauden avausottelun ja menehtyi muutamaa päivää myöhemmin sairaalassa.


title: Primera Divisiónin kausi 2007–2008

text:
¹ Deportivo sai yhdeksännellä sijallaan paikan Intertoto-cupista, sillä edelle sijoittuneet Mallorca ja Almería eivät hakeneet paikkaa.
² Valencia sai Copa del Reyn voitollaan paikan Uefa-cupista.


title: Spliethoff

text: Spliethoff's Bevrachtingskantoor B.V. on Johan Frederik Spliethoffin vuonna 1921 perustama alankomaalainen varustamokonserni. Johanin poika Herman Spliethoff tilasi vuonna 1946 yhtiölle ensimmäisen uutena hankitun aluksen. Alus (M/S Keizersgracht) sai nimensä amsterdamilaiselta kanavalta, jonka varrella konsernin toimisto sijaitsi. Tuosta lähtien Spliethoff on nimennyt laivansa kanavien () mukaan. Nimistä on muodostunut yrityksen tavaramerkki. Konserni pääasiassa kuljettaa metsäteollisuuden tuotteita ja kontteja ympäri maailman sekä viestintä-, kaasu- ja öljyteollisuuden suuriin hankkeisiin liittyviä erikoiskuljetuksia.


title: Spliethoff

text: Kesäkuussa 2002 Spliethoffiin kokonaan omistama tytäryhtiö Transfennica Nederland B.V. osti enemmistöosuuden (51 %) suomalaisen Transfennican osakkeista. Transfennica Nederland B.V. perustettiin tämän yrityskaupan vuoksi. Transfennica on johtavassa asemassa metsäteollisuuden logistiikkapalveluiden tarjoajana ja tuotteita kuljettavana ro-ro-varustamona Suomessa.


title: Spliethoff

text: Syyskuussa 2003 konserni osti osake-enemmistön alankomaalaisesta Wijnne & Barends -varustamosta. Wijnne & Barends on erikoistunut lähimerenkulkuun. Vuonna 2016 Spliethoff osti suomalaisen Bore -varustamon Rettig Groupilta.


title: Spliethoff

text: Spliethoffin laivasto:


title: Teijo Finneman

text: Teijo Uolevi Finneman (s. 9. syyskuuta 1944 Helsinki) on suomalainen aktiiviuransa lopettanut koripalloilija.


title: Teijo Finneman

text: Finneman oli mukana Suomen menestyksekkäimmässä koripallomaajoukkueessa, joka osallistui Tokion olympialaisiin 1964 ja sijoittui Suomessa järjestetyissä EM-kisoissa 1967 kuudenneksi. Takamiehenä pelannut Finneman osallistui EM-kisoihin myös vuonna 1965 ja voitti PM-kultaa 1964, 1966 ja 1970. Hän voitti Helsingin Kisa-Tovereitten riveissä viisi SM-kultaa 1961–1965. Finneman pelasi SM-sarjassa HKT:n joukkueessa yhteensä 10 kautta ja 162 ottelua, joissa teki 1528 pistettä keskiarvolla 9,4. Seura jäädytti hänen pelipaitansa vuonna 2005, ja saman kunnian saivat myös Kari Liimo, Martti Liimo ja Pertti Laanti sekä vuotta aiemmin Raimo Vartia.


title: Teijo Finneman

text: Finneman nimettiin elokuussa 2015 Suomen koripallon Hall of Fameen.


title: Teijo Finneman

text: Finneman pelasi yhteensä 117 maaottelua vuosina 1963–1971 ja teki niissä 537 pistettä. Hän pelasi myös Ruotsin (joukkueena Helsingborg) ja Itävallan (joukkueena Klosterneuburg) mestaruussarjoissa sekä Yhdysvaltain yliopistosarjassa (joukkueena Dowling College).


title: Triglav

text:
Triglav on Slovenian, Julisten Alppien sekä entisen Jugoslavian korkein vuori. Gorenjskan alueella sijaitsevan vuoren korkeus on 2 864 metriä.
Nimi "Triglav" tarkoittaa vuoren muodon mukaisesti "kolmipäistä". Vuori on kuvattu sekä Slovenian lipussa että vaakunassa. Nimen Triglav sanotaan eräiden lähteiden mukaan viittaavan myös Triglav-nimiseen slaavilaiseen jumalaan.


title: Triglav

text: Triglaville nousi ensimmäisenä Luka Korošec vuonna 1778. Vuoren huipulla sijaitsee Slovenian tärkeä symboli, Aljaževin torni.


title: Sunnuntairaportti

text: Sunnuntairaportti (alk. Sunnuntaitelevisio) oli MTV:n kanavalla (myöhemmin MTV3:n) vuosina 1981-2001 esitetty uutis- ja ajankohtaisohjelma, jota lähetettiin nimensä mukaisesti sunnuntaisin. Jokainen lähetys kesti 30 minuuttia mainoksineen.


title: Sunnuntairaportti

text: Ohjelmaa esitettiin 1980-luvulla, kun MTV:llä ei vielä ollut omaa kanavaa, TV1:llä kello 18.00 alkaen. 1980-luvun lopussa ohjelman alkamisaikaa siirrettiin viisi minuuttia myöhemmäksi Sääruutu-ohjelman takia. 1990-luvun alussa ohjelman alkamisaikaa siirrettiin vielä kymmenen minuuttia myöhemmäksi, koska Yle alkoi lähettää TV-nytt-ohjelmaa myös sunnuntaisin kello 18.00. Sunnuntairaporttia ei lähetetty vuosina 1991–1992.


title: Sunnuntairaportti

text: Vuonna 1993, kun MTV aloitti lähestykset omalla kanavallaan, Sunnuntairaportti palasi ohjelmistoon, jolloin sen alkamisaika oli 19.40. Ohjelman lähetysaika lyheni 20 minuuttiin ja sitä esitettiin ilman mainoskatkoa, ja yleensä sitä ennen esitetyn Karpolla on asiaa -ohjelman jälkeen. Se oli yksi vuoden katsotuimmista televisio-ohjelmista Suomessa. Esimerkiksi 14. maaliskuuta 1993 lähetetty jakso sai 1,4 miljoonaa katsojaa.


title: Sunnuntairaportti

text: Ohjelman juontajia ovat olleet muiden muassa Riitta Snellman (ent. Freundlich), Marja Juonala, Esa Nieminen ja Tiina Hiekkaranta. Sähköisen median 1990-luvun lopulta kiristynyt kilpailu Suomessa (mm. Internetin yleistyminen, Nelosen aloitus 1998) johtivat MTV:ssä sarjaan ulkoistuksia ja yhteensä 150 henkilötyövuoden vähennyksiin, mikä pakotti lakkauttamaan ohjelman syksyllä 2001.


title: Evansin gambiitti

text: Evansin gambiitti on shakkiavaus, joka alkaa siirroilla:


title: Evansin gambiitti

text: Avaus on nimetty merikapteeni William Davies Evansin mukaan, joka kehitti sen vuonna 1824. Evansin gambiitti on aggressiivinen muunnelma italialaisesta pelistä, joka normaalisti jatkuisi siirroilla 4.d4 tai 4.c3. Siirron 4.b4 idea on antaa sotilas, jotta saa keskustan haltuun ja painostusta mustan heikkoon f7-sotilaaseen.


title: Evansin gambiitti

text: Evansin gambiittiin on keksitty tarpeeksi hyvät puolustukset mustalle, minkä takia sitä ei käytetä enää huipputasolla.


title: Evansin gambiitti

text: Tavallinen jatko on


title: Evansin gambiitti

text: Göringin hyökkäys poikkeaa edellisestä mustan viidennessä siirrossa


title: Painin maailmanmestaruuskilpailut 1991

text: Vuoden 1991 painin maailmanmestaruuskilpailut:


title: Albertslundin kunta

text: Albertslund on Pääkaupunkialueella Tanskassa sijaitseva kunta. Vuoden 2012 alussa kunnassa oli 27 864 asukasta, ja sen pinta-ala oli 23,2 neliökilometriä. Kunnan keskustaajama on myös nimeltään Albertslund.


title: Albertslundin kunta

text: Kunta sijaitsee 15 kilometriä Kööpenhaminasta länteen. Se perustettiin vuonna 1970 Herstedernes-nimisenä, mutta joutui vaihtamaan nimeä vuonna 1973, koska maan sisäministeriö ei enää halunnut monikkomuotoisia paikannimiä.


title: Albertslundin kunta

text: Seuraavassa on esitetty luettelo kunnan alueella sijaitsevista seurakunnista (). Luettelon numerot viittaavat oheisen kartan numeroihin.


title: Lohkominen (maanmittaus)

text: Lohkominen on kiinteistötoimitus, jossa yhteen tai useampaan rekisteriyksikköön kuuluva rajoiltaan määrätty määräala muodostetaan eri kiinteistöksi tai siirretään ennestään olevaan kiinteistöön. Lohkomistoimituksen tekee joko maanmittauslaitoksen tai asemakaava-alueella kaupungin tai kunnan palveluksessa oleva viranomainen.


title: Lohkominen (maanmittaus)

text: Lohkomistoimituksessa syntyy uusia kiinteistöjä, ja toimituksessa mukana olevien kiinteistöjen alueissa tapahtuu muutoksia. Kun erotetaan määräala kiinteistöstä, kutsutaan ositettavaa kiinteistöä emäkiinteistöksi, määräalasta muodostettua kiinteistöä lohkokiinteistöksi ja emäkiinteistöstä jäljelle jäävää kiinteistöä kantakiinteistöksi.


title: Lohkominen (maanmittaus)

text: Lohkomisessa vahvistetaan muodostettavan kiinteistön rajat sekä kiinteistön käyttöön liittyvät oikeudet kuten osuudet yhteisiin alueisiin ja rasitteet. Lohkomisen jälkeen tieto uudesta kiinteistöstä tallennetaan julkiseen kiinteistörekisteriin. Lohkominen liittyy yleensä kiinteistökauppaan, mutta myös perintönä tai lahjana saatu määräala muodostetaan lohkomalla kiinteistöksi. Lohkominen on yleisin viranomaisten tekemä kiinteistötoimitus, vuodessa niitä tehdään noin 18 000.


title: Vilho Ruuskanen

text: Vilho ”Ville” Ruuskanen (12. lokakuuta 1912 Terijoki – 7. lokakuuta 1980 Helsinki) oli suomalainen näyttelijä.


title: Vilho Ruuskanen

text: Ruuskasen ura alkoi Helsingin Kansanteatterissa, missä hän näytteli pitkään. Hänet muistetaan teattereissa operettisankarina. Sodan viihdyttäjiin kuuluneen Ruuskasen laulu-ura on jäänyt kuitenkin lähes pimentoon. Myöhemmin hän näytteli muun muassa lyhytikäiseksi jääneessä Suomen Työväen Teatterissa.


title: Vilho Ruuskanen

text: Ainoa pääosa Vilho Ruuskasella oli ruotsalaisen Anders Ejen romaaniin perustuvassa Nils Dahlströmin ja Oskar Tengströmin ohjaamassa Dollari-miljoonassa (1942), joka on kadonnut tai tuhoutunut. Muuten hänelle kertyi lähinnä pienehköjä osia ja avustajarooleja. Muissa huomattavissa elokuvarooleissaan Ruuskanen näytteli muun muassa seppä Kristoa elokuvassa Nummisuutarit (vuoden 1938 versio), näyttelijä Kimmo Arijoutsia elokuvassa Suomisen taiteilijat (1943) sekä luutnantti Autiota "Tuntemattomassa sotilaassa" (1955). Lisäksi hänellä oli rooleja "Pekka Puupää" -elokuvissa. Hänen viimeinen elokuvaroolinsa oli pieni näyttäytyminen elokuvassa "Täällä Pohjantähden alla" (1968).


title: Painin maailmanmestaruuskilpailut 2002 (kreikkalais-roomalainen paini)

text: Vuoden 2002 kreikkalais-roomalaisen painin maailmanmestaruuskilpailut järjestettiin 20. syyskuuta–22. syyskuuta 2002 Moskovassa, Venäjällä. Kisoissa painittiin seitsemässä painoluokassa.


title: Ilkka Pyysiäinen

text: Ilkka Pyysiäinen (s. 9. heinäkuuta 1959) on suomalainen dosentti ja teologian tohtori, jonka tutkimuskohteina ovat olleet erityisesti kognitiivinen uskontotiede, kristinusko ja buddhalaisuus. Hän on tutkinut myös uskonnollista ajattelua, uskonnollista kieltä ja uskonnollista kokemusta. Pyysiäinen tunnetaan myös ateistina ja uskontokriitikkona.


title: Ilkka Pyysiäinen

text: Kognitiivisessa uskontotieteessä Ilkka Pyysiäinen tutkii kategorioita, kieltä, tietoisuutta ja uskonnollisia käsitejärjestelmiä osana ihmisen ajattelua. Hän tutkii esimerkiksi ”jumalaa” kognitiivisena ihmisen tiedonkäsittelyn eli ajattelutavan kategoriana, jota on historian aikana käytetty hyvin monissa yhteyksissä. Pyysiäisen mukaan ”jumalan” luokka sijoittuu samalla kertaa ulkopuolelle rajatuksi ja kaiken sisäpuolen kattavaksi, joka todellistuu käyttäytymisessä ja kokemuksessa silloin, kun henkilö kokee olevansa (todellisuuden) rajalla. Samalla se hänen mukaansa sijoittuu sinne missä ihmisen tieto ja käsityskyky loppuu ja toimii muista ajattelun luokista riippumattomana luokkana, sillä se toimii todellisuuden ja ei-todellisuuden käsitteellisenä rajana.


title: Ilkka Pyysiäinen

text: Ilkka Pyysiäisen mukaan termi ”uskonto” on harhaanjohtavan abstrakti käsite, jolle ei löydy selkeää operationaalistettua määritelmää uskontotieteessä. Tämän vuoksi puhe uskonnon palauttamisesta johonkin muuhun on harhaanjohtavaa. Hänen mukaansa palauttaminen tieteessä on kuitenkin välttämätöntä, sillä kaikki tieteellinenkin tieto on palautettua käsitteen jossakin merkityksessä. Uskontotieteen avulla voidaan lisätä tieteellistä tietoa uskonnollisista ilmiöistä, mutta tieteen luonteeseen kuuluu, että se jättää aina jotakin huomioimatta ja on näkökulmasidonnaista.


title: Ilkka Pyysiäinen

text: Ilkka Pyysiäinen on arvostellut fideististä näkemystä uskonnosta. Fideistien mukaan uskonnot eivät väitä mitään todellisuudesta, vaan ovat sen sijaan eräänlaisia sisäisiä kuvia ihmisten mielenliikkeistä. Pyysiäinen huomauttaa, että uskovaisten enemmistö on aina ajatellut, että heidän uskonnolliset käsitteensä ja käsityksensä viittaavat todellisuuteen ja ovat tosia. Teologien väitteet uskonnollisten oppien vertauskuvallisuudesta ovat seurausta tieteen edistymisestä, yritys pelastaa uskonto tieteen edessä. Pyysiäisen mielestä on perusteltua sanoa, että uskonnollisiin käsityksiin sisältyy todellisuutta koskevia käsityksiä, jotka ovat ristiriidassa tieteen kanssa. Uskonto on osa arkiajattelua, joka on ristiriidassa tieteen kanssa samalla tavalla kuin moni muukin arkiajattelun käsitys.


title: Ei-tappava ase

text: Ei-tappava ase on ase, joka ei oikein käytettynä tapa eikä aiheuta huomattavia vaurioita kehoon. Ei-tappavia aseita kutsutaan Suomessa nimellä vähemmän vaaralliset voimakeinot (lyhennettynä V3). Näihin kuuluvat muun muassa paprika- ja kaasusumutin, teleskooppipatukka sekä etälamautin. Tällaiset aseet ovat yleisiä etenkin poliisin käytössä.


title: Etälamautin

text: Etälamautin on neuromuskulaaristen impulssien estämiseen (NMI) perustuva ase, joka lamaa tahdonalaisen lihaksiston toiminnan vaikuttamatta autonomiseen hermostoon tai sydämen toimintaan. Asetta on kehitetty Yhdysvalloissa.


title: Etälamautin

text:
Suomen poliisin käyttämä etälamautin on pistoolin näköinen laite, jonka patruunasta käyttäjä halutessaan ampuu kaksi nuolta sähköä johtavien johtojen varassa kiinni kohdehenkilöön. Nuolien välillä kulkeva sähkövirta lamauttaa kohdehenkilön tahdonalaisen lihaksiston toiminnan. Etälamautinta voidaan käyttää myös koskettamalla (ns. stun gun -toiminto) pienehköön lihakseen, jolloin vaikutus perustuu pelkästään kipuun. Etälamauttimessa on 50 000 voltin jännite ja 2,1 mA:n virta. Kohdehenkilön kehoon välittyy noin 2 500 voltin jännite. Toimintaperiaatteensa vuoksi etälamautin tehoaa päihteiden käyttäjiin sekä psykoosissa oleviin esimerkiksi kaasusumutinta paremmin.
Etälamautin on Suomessa hyväksytty poliisin voimankäyttövälineeksi ja myös vankeinhoitolaitos on ottanut lamauttimen koekäyttöön tietyissä vankiloissa. Poliisi on todennut koekäytön aikana etälamauttimen verrattomaksi vaihtoehdoksi tilanteissa, joissa muutoin olisi jouduttu käyttämään virka-asetta.


title: Etälamautin

text: Kontrolli-lehden artikkelissa "Sähkölamauttimen aiheuttamat fysiologiset haitat" todetaan, että lääketieteellisen, lähdeviitteellisen ja luotettavan tutkimuksen perusteella voitaneen todeta, että etälamautin on turvallinen voimankäyttöväline. Samassa artikkelissa todetaan myös, että suurimman riskin kohdehenkilölle aiheuttaa kaatuminen, joka tapahtuu todennäköisesti suorana ja koko vartalo jähmettyneenä sekä että yksittäisen kohdehenkilön perussairauksia on käyttötilanteessa mahdoton tietää. Lehden artikkeli perustuu Yhdysvalloissa julkaistuun laajaan tutkimukseen "Safety and Injury Profile of Conducted Electrical Weapons Used by Law Enforcement Officers Against Criminal Suspects" (SIPCEWULEOACS).


title: Etälamautin

text: Yhdysvalloissa taser-etälamautinta ei pidetä tuliaseena ja sitä voi laillisesti kantaa ilman lupaa 43 osavaltiossa. Yhdysvalloissa poliisin käyttämät taser-etälamauttimet ovat järeämpiä kuin Suomen poliisin käyttämät.


title: Etälamautin

text: Yhdistyneiden kansakuntien kidutuksen vastaisen komission mukaan etälamauttimien aiheuttama kipu ja kuolemanvaara ovat kidutuksen muotoja. Myös Amnesty International pitää aseen käyttöä kidutuksena ja on ilmaissut huolensa sen suuresta potentiaalista väärinkäyttöön. Kriitikot pitävät etälamautinta myös uhkana poliittiselle ilmaisunvapaudelle ja demokratialle, sillä useat maat ovat alkaneet käyttää aseita mielenosoitusten yhteydessä.


title: Etälamautin

text: Etälamauttimen käyttö on johtanut kymmeniin vuosittaisiin kuolemantapauksiin pelkästään Yhdysvalloissa. Maan oikeusministeriön mukaan 184 oli kuollut vuoden 2006 kesäkuuhun mennessä. Samaan aikaan Amnesty oli laskenut 160 kuollutta viimeisen viiden vuoden aikana. Koko maailmassa etälamauttimen käyttö on johtanut 315 ihmisen kuolemaan sitten sen tuomisen markkinoille vuonna 2001


title: Etälamautin

text: Suomessa poliisi ampuu keskimäärin 10 laukausta vuodessa, vuoteen 2013 saakka Suomen poliisi on turvautunut etälamauttimen käyttöön 1 500 kertaa. Poliisi tilastoi etälamauttimen käytöksi sen esiin ottamisen, valtaosassa tapauksista lamautinta ei ole laukaistu.


title: M/S Genca

text: M/S Genca () on alankomaalaisen Spliethoff -varustamokonsernin omistama ro-ro-rahtialus. Se on rakennettu vuonna 2007 Stocznia Szczecińska Nowa -nimisellä telakalla Szczecinissä, Puolassa. Kuollutta painoa aluksella on 18 250 tonnia ja jääluokitus on 1A Super eli alus pystyy useimmissa jääolosuhteissa kulkemaan yksin. Kontteja (TEU) laivaan mahtuu kerrallaan 640. "Genca" on rekisteröity Alankomaiden lipun alle ja sen kotisatama on Amsterdam. Nykyisin Gencalla operoi Transfennica.


title: M/S Genca

text: Gencan sisaraluksia ovat M/S Timca, M/S Kraftca, M/S Trica, M/S Pulpca, M/S Plyca, M/S Steelca ja M/S Woodca.


title: M/S Genca

text: 28. lokakuuta 2006 alus kastettiin. 14. huhtikuuta 2007 Gencalla tehtiin koematka ja toukokuussa se luovutettiin Spliethoffin omistukseen, joka rekisteröi aluksen Alankomaiden lipun alle. Kotisatamaksi tuli Amsterdam. Kesäkuun alussa alus siirtyi Transfennican liikenteeseen.


title: Einari Lepistö

text: Einari Lepistö (1. joulukuuta 1916 – 19. huhtikuuta 2001) oli Suomen rauhanyhdistysten keskusyhdistyksen pääsihteeri vuodesta 1960. Aiemmalta ammatiltaan hän oli maanviljelijä ja koulutaustaa oli kansakoulu. Hän oli kotoisin Hailuodosta. Isä kuoli, kun Einari oli vasta viiden kuukauden ikäinen. Einari Lepistö asetettiin vuonna 1947 saarnamieheksi vanhoillislestadiolaisessa liikkeessä. Hän toimi monissa kirkon ja yhteiskunnan luottamustehtävissä kirkko- ja kunnanvaltuutetusta presidentin valitsijamieheen saakka. 1975 hän pyrki eduskuntaan, mutta ei tullut valituksi. Puoluekanta oli Suomen Keskusta.


title: Jon (elokuva)

text: Jon on suomalainen elokuva vuodelta 1983. Sen on ohjannut Jaakko Pyhälä, joka laati myös elokuvan käsikirjoituksen yhdessä Heikki Vuennon kanssa. Pyhälän esikoisohjauksen nimihenkilöä näytteli Kari Väänänen ensimmäisessä elokuvapääosassaan.


title: Jon (elokuva)

text:
Jon on nuori mies 1980-luvun alun Helsingissä. Hänen elämänsä päämäärä on kateissa. Levoton Jon purkaa ahdistustaan aggressiivisesti käyttäytyen väkivaltaisesti muun muassa tyttöystäväänsä kohtaan. Työnvälitystoimistossa Jonille tarjotaan työpaikkaa norjalaisessa kalanjalostustehtaassa. Tehdas sijaitsee Norjan pohjoisimmassa osassa. Edessä on vain aava Jäämeri. Tämäkään ei silti riitä Jonille, vaan hän lähtee suunnistamaan kohti maailmanlopun rantaa.
1980-luvun alussa yleisökato suomalaisten elokuvien kohdalla oli valtaisa. "Jonkaan" ei ollut poikkeus tällä saralla, vaikka se saikin normaalia paremman yleisömenestyksen. Monet kriitikot sen sijaan pitivät elokuvasta. Sen katsottiin lunastavan ne nuorisokuvauksen lupaukset, joita Tapio Suominen oli viritellyt elokuvassaan "Täältä tullaan elämä!" (1980). Pertti Mutasen Cinemascope-kuvaus sai paljon kiitosta. Tämän lisäksi elokuvan pääosan esittäjiä, Kari Väänästä ja Vesa-Matti Loiria kiiteltiin heidän intensiivisestä paneutumisestaan roolihahmoihinsa. Sen sijaan elokuvan naiskuvan arvosteltiin jatkavan seikkailuelokuvien konservatiivista perinnettä.


title: Jon (elokuva)

text: Kymmenestä suomalaisesta ensi-iltakriitikosta yksi ("Soundin" Asko Alanen) antoi "Jonille" täydet neljä tähteä, kaksi kolme tähteä, yksi kaksi tähteä, neljä yhden tähden ja yksi ei ollut arvioinut elokuvaa. Keskiarvoksi tuli "Projektio"-lehden laskukaavalla 2,11 tähteä neljästä.


title: Jon (elokuva)

text: Jonin mainoslause oli "nuoren miehen raju odysseia". Tämän lisäksi elokuvaa mainostettiin ensimmäisenä suomalaisena täysleveänä scope-elokuvana, jossa oli Dolby-stereoääni. Kuvaaja Pertti Mutanen sekä äänittäjät Matti Kuortti ja Paul Jyrälä loivat silmiä ja korvia hivelevän kauniin kuva ja -äänimaiseman, joiden vastakohtana olivat Jaakko Pyhälän raadollinen ihmiskuvaus.


title: Jon (elokuva)

text: Heikki Öljynen eli Öljys-Heikki on yksi "Jonin" merkittävimmistä hahmoista. Öljys-Heikki on Jonin maamies, jonka hän kohtaa tullessaan työhön kalanjalostustehtaaseen. Hän on entinen, alkoholisoitunut toimittaja, joka sortuu kuinka epätoivoisin tekoihin tahansa saadakseen päivittäisen olut-annoksensa. Öljys-Heikki on aikoinaan unelmoinut suuresta tulevaisuudesta, mutta elämän suunnitelmat ovat jääneet pahasti puolitiehen.


title: Jon (elokuva)

text: Loiri on maininnut Öljys-Heikin näyttelijänuransa läheisimmäksi roolikseen. Elokuva esitettiin Suomalaisen elokuvan festivaaleilla Turussa vuonna 2006. Siellä Loiri muisteli kaiholla kuvausaikaa pienessä norjalaisessa kylässä Jäämeren rannalla, josta pohjoisempi paikka oli Pohjoisnapa.


title: Die Burger

text: Die Burger on eteläafrikkalainen, afrikaansinkielinen päivittäinen sanomalehti. Sitä julkaisee viestintäyhtiö Naspers. Vuonna 2006 lehdellä oli 99 288 kappaleen levikki Eastern Capen ja Western Capen provinsseissa, ja se on siten Etelä-Afrikan neljänneksi suurin sanomalehti ja toiseksi suurin afrikaansinkielinen sanomalehti. Sen ensimmäinen numero ilmestyi 26. heinäkuuta vuonna 1915. Alkujaan sanomalehti oli hollanninkielinen, kantaen hollanninkielistä nimeä "De Burger".


title: Aawastock

text: Aawastock oli Ylitorniolla Aavasaksan vaaralla vuosina 2002−2007 ja 2009 järjestetty rockfestivaali. Festivaali pidettiin Aavasaksan Kruununpuistossa, ja päälavana toimi Kruununnäyttämö. Kakkoslava oli sijoitettu Keisarinmajan pihalle.


title: Aawastock

text: Vuonna 2007 Aawastock järjestettiin 21.–22. heinäkuuta. Esiintyjinä olivat muun muassa Jukka Poika & Tiskipekka, Gommi ja Pommi, Absoluuttinen Nollapiste, Amoc, Laakso, Viikate, Maj Karma, Morley ja Stalingrad Cowgirls.


title: Aawastock

text: Vuonna 2008 Aawastock vietti välivuoden palaten uudelleen juhannuksena 2009. Taloudellisen tilanteen kiristymisestä johtuen tapahtuma ei kuitenkaan saanut jatkoa vuonna 2010.


title: Kari Rantala

text: Kari Rantala on Itä-Uudenmaan poliisilaitoksen poliisipäällikkö. Rantala toimi aiemmin Liikkuvan poliisin viimeisenä päällikkönä ja poliisineuvoksena. Liikkuva Poliisi lakkautettiin 31.12.2013.


title: Kari Rantala

text: Rantala on koulutukseltaan hallintotieteiden maisteri ja toiminut noin 20 vuotta poliisin eri johtotehtävissä, poliisioppilaitoksissa, poliisin ylijohdossa ja suojelupoliisissa.


title: M/S Kraftca

text: M/S Kraftca () on alankomaalaisen Spliethoff -varustamokonsernin omistama ro-ro-rahtialus. Se on rakennettu vuonna 2006 Stocznia Szczecińska Nowa -nimisellä telakalla Szczecinissä, Puolassa. Kuollutta painoa aluksella on 18 250 tonnia ja jääluokitus on 1A Super eli alus pystyy useimmissa jääolosuhteissa kulkemaan yksin. Kontteja (TEU) laivaan mahtuu kerrallaan 640. "Kraftca" on rekisteröity Alankomaiden lipun alle ja sen kotisatama on Amsterdam. Nykyisin Kraftcalla operoi Transfennica.


title: M/S Kraftca

text: Kraftcan sisaraluksia ovat M/S Timca, M/S Genca, M/S Trica, M/S Pulpca, M/S Plyca, M/S Steelca ja M/S Woodca.


title: M/S Kraftca

text: 10. kesäkuuta 2006 alus laskettiin vesille. 30. marraskuuta se luovutettiin Spliethoffin omistukseen, joka rekisteröi aluksen Alankomaiden lipun alle. Kotisatamaksi tuli Amsterdam. Joulukuussa alus siirtyi Transfennican liikenteeseen.


title: Irakin jalkapallomaajoukkue

text: Irakin jalkapallomaajoukkue on Irakin jalkapalloliiton hallinnoima joukkue, joka edustaa Irakia jalkapallossa. Se eteni karsinnoista maailmanmestaruuskilpailuihin asti vuonna 1986, joskin kyseinen turnaus on jäänyt maan ainoaksi esiintymiseksi sillä tasolla.


title: Irakin jalkapallomaajoukkue

text: Aasian-mestaruuskilpailuihin Irak on osallistunut kuusi kertaa. Vuonna 2007 se eteni turnauksessa ensimmäistä kertaa loppuotteluun asti vieden lopulta mestaruuden.


title: Irakin jalkapallomaajoukkue

text: Joukkue osallistui vuonna 2016 kesäolympialaisiin Rio de Janeirossa. Polku päättyi alkuerä vaiheeseen.


title: Mauno Tamminen

text: Mauno Johannes Tamminen (14. elokuuta 1920 Turku – 15. helmikuuta 1977 Helsinki) oli suomalainen poliitikko, joka toimi Suomen Kansan Demokraattisen Liiton pääsihteerinä vuosina 1962–1964 ja Yleisradion apulaisjohtajana vuosina 1965–1977. Tamminen kuului myös Suomen Kommunistisen Puolueen keskuskomiteaan vuosina 1960–1969.


title: Mauno Tamminen

text: Tamminen kävi vuonna 1940 kauppakoulun. Hän taisteli jatkosodassa sen alkuvaiheessa, mutta hän karkasi rintamalta tammikuussa 1942. Rauhan tultua Tamminen ryhtyi opiskelemaan suorittaen aluksi Sirola-opiston. Hän valmistui ylioppilaaksi keväällä 1950 ja pääsi tämän jälkeen opiskelemaan oikeustiedettä SKP:n stipendillä. Valmistuttuaan yliopistosta lainopin kandidaatiksi vuonna 1956 Tamminen siirtyi Moskovaan puoluekouluun.


title: Mauno Tamminen

text: Opintojensa ohella Tamminen työskenteli SKDL:n kunnallissihteerinä vuosina 1950–1957. Hän myös opetti Sirolassa kirjanpitoa. Moskovasta paluun jälkeen Tammisesta tehtiin SKDL:n toiminnanjohtaja vuosiksi 1958–1961 ja myöhemmin pääsihteeri. Tamminen kuului myös Rakennusliiton hallitukseen vuodesta 1959 ja hän toimi Sukeltajaliiton sihteerinä vuodesta 1960.


title: Mauno Tamminen

text: SKDL:n johdossa Tamminen ajoi 1960-luvun alussa linjaa, joka korosti voimakkaasti vasemmiston yhteistoiminnan tarvetta. Hän tahtoi yhdistää työväenpuolueiden voimat hallitusyhteistyön merkeissä. Vuonna 1964 hänet päätettiin kuitenkin siirtää syrjään puoluetehtävistä ja hänet lähetettiin Yleisradion palvelukseen. Hän toimi vuosina 1965–1975 Yleisradion talousasiain apulaisjohtajana ja siirtyi vuoden 1976 alusta talousjohtajaksi sosiaalidemokraatti Aarne Paanasen jäätyä eläkkeelle. Yleisradion vuosinaan Tamminen alkoholisoitui ja hän kuoli ennenaikaisesti. Hänen seuraajakseen tuli SKDL:n Aimo Haapanen.


title: Päiväkivi

text: Päiväkivi () oli kylä entisen Vuokselan kunnan eteläosassa Neuvostoliitolle luovutetulla alueella. Kylä sijaitsee Ison ja Pikku Vuoksen välisen niemen tyviosassa. Virallisesti Päiväkiveen kuului myös Vuokselan kirkonkylä Virkkilä, mutta se katsottiin yleensä omaksi kyläkseen. Virkkilän ja varsinaisen Päiväkiven erotti toisistaan metsäalue. Päiväkivi rajoittui pohjoisessa Virkkilään ja Pikku Vuokseen eli Vuoksen pohjoiseen laskuhaaraan, idässä Noisniemeen, etelässä Isoon Vuokseen ja lännessä Uuteenkylään.


title: Päiväkivi

text: Nykyisin kylän alue kuuluu Leningradin alueen Käkisalmen piiriin. Alueella ei ole kuitenkaan asutusta. Rakennuksiakaan ei ole jäljellä, sillä ne ovat joko tuhoutuneet tai siirretty muualle.


title: Päiväkivi

text: Päiväkiven kylässä oli 1930-luvulla parikymmentä taloa. Kyläkeskustan ympärillä sijainneiden peltojen lisäksi taloilla oli runsaasti viljavia rantamaita. Päiväkiven ja Virkkilän yhteinen kansakoulu sijaitsi kyliä erottavalla metsätaipaleella maantien varrella. Suurin osa asukkaista sai elantonsa maa- ja metsätaloudesta. Sivuelinkeinona harjoitettiin kalastusta.


title: Päiväkivi

text: Päiväkiven kautta kulki maantie Virkkilästä Noisniemeen. Päiväkiven kohdalla siitä erkani tie joka vei Virkkilästä Oravaniemen lossille, josta pääsi edelleen Valkjärvelle.


title: Päiväkivi

text: Päiväkiven kylä on saanut nimensä Päiväkivi-nimisestä Pähkinäsaaren rauhan (1323) rajamerkistä. Ennen Vuokselan kunnan perustamista vuonna 1914 Päiväkiven kylä kuului Valkjärven kuntaan.


title: Päiväkivi

text: Talvisodassa Päiväkiveä ei vallattu, mutta vuoden 1940 rauhansopimuksen mukaan se oli kuitenkin luovutettava. Väestö oli evakuoitu jo sodan aikana muualle Suomeen. Jatkosodassa alue vallattiin takaisin vuonna 1941 ja väestö pääsi palaamaan koteihinsa, mutta 1944 alue oli taas luovutettava ja väestö evakuoitava.


Saharan demokraattisen arabitasavallan lippu on ollut käytössä vuodesta 1970 lähtien. Lipun suhteet ovat 1:2.


title: Saharan demokraattisen arabitasavallan lippu

text: Lipussa on panarabialaiset värit; punainen, musta, valkoinen ja vihreä. Kuunsirppi ja tähti lipun keskellä symboloivat islamia. Saharan demokraattisen arabitasavallan lipulla ja Palestiinan lipulla on paljon yhdennäköisyyttä keskenään.


title: Simvastatiini

text: Simvastatiini on statiineihin kuuluva kolesteroliarvon alentamiseen tarkoitettu lääke. Sitä myydään muun muassa kauppanimillä Zocor ja Lipcut, ja siitä on olemassa lukuisia geneerisiä valmisteita.


title: Simvastatiini

text: Simvastatiinia käytetään hyperkolesterolemian hoitoon ja sepelvaltimotaudin ehkäisyyn. Simvastatiini alentaa veren LDL-kolesterolin pitoisuutta jopa puolella, mutta ei juurikaan vaikuta HDL-kolesterolin tai triglyseridien pitoisuuksiin. Simvastatiini myös estää ateroskleroosin etenemistä osittain tuntemattomilla mekanismeilla.


title: Simvastatiini

text: Simvastatiinin käytön suhteen tulee olla varovainen, jos käyttää esimerkiksi seuraavia lääkeaineita: gemfibrotsiili, betsafibraatti, niasiini, syklosporiini, itrakonatsoli, ketokonatsoli, erytromysiini, klaritromysiini, ritonaviiri, indinaviiri, nefatsodoni, digoksiini tai varfariini.


title: Simvastatiini

text: Simvastatiini on yleensä hyvin siedetty lääke. Harvinaisena haittavaikutuksena, kuten muillakin statiineilla, voi ilmetä rabdomyolyysia. Se tulee esiin lihaskipuna tai -heikkoutena. Joillakin simvastatiinia käyttävillä henkilöillä maksa-arvot eli seerumin transaminaasitasot voivat tilapäisesti kohota. Simvastatiinia ei tulisi käyttää raskauden aikana.


title: Nils Utsi

text: Nils Reidar Utsi (22. heinäkuuta 1943 Teno, Finnmarkin lääni, Norja – 1. tammikuuta 2019) oli norjansaamelainen näyttelijä.


title: Nils Utsi

text: Utsi tuli tunnetuksi norjalaisessa televisiosarjassa "Ante" (1975). Hän näytteli merkittävää sivuosaa Jaakko Pyhälän elokuvassa "Jon" (1983) sekä yhtä pääosaa Nils Gaupin ohjaamassa ensimmäisessa kokopitkässä saamenkielisessa elokuvassa "Tiennäyttäjä" (1987). Hän oli mukana myös elokuvassa "Kautokeinon kapina" (2008).


title: Nils Utsi

text: Utsi kuoli 1. tammikuuta 2019.


title: Statiinit

text: Statiinit eli HMG-CoA-reduktaasin estäjät ovat kolesterolin synteesiä estäviä lääkeaineita, joita käytetään hyperkolesterolemian hoidossa. Statiinit vähentävät seerumin LDL-kolesterolin pitoisuutta ja suurentavat HDL-kolesterolin pitoisuutta. Siten statiinit estävät ateroskleroosin etenemistä, eli ehkäisevän myös mm. sepelvaltimotautia, aivovaltimotautia ja alaraajojen valtimotautia. Ensimmäiset statiinit löydettiin 1970-luvulla eristämällä ne "Aspergillus"- ja "Penicillium" -homesienistä. Statiinit otetaan suun kautta, ja ne ovat Suomessa reseptivalmisteita.


title: Statiinit

text: Kolesteroli syntetisoidaan maksassa, ja synteesin alkuvaiheessa 3-hydroksi-3-metyyliglutaryylikoentsyymi A:sta (HMG-CoA) muodostuu mevalonaattia HMG-CoA-reduktaasin katalysoimana. Statiinit estävät kilpailevasti HMG-CoA-reduktaasin toimintaa, jolloin maksan kolesterolimäärä vähenee. Sen kompensoimiseksi maksasolujen LDL-reseptorien määrä kasvaa, ja maksa alkaa ottaa verestä enemmän LDL-kolesterolia, jonka määrä veressä näin ollen pienenee. Statiinit vähentävät veren LDL- ja kokonaiskolesterolipitoisuuksia noin 30–40 prosenttia ja triglyseridipitoisuuksia 10–20 prosenttia.


title: Statiinit

text: Haitallisia vaikutuksia on ilmennyt erityisesti ikäihmisillä: yleinen voimattomuus ja vetämättömyys, lihaskivut, nivelkivut ja heikentyneet muistitoiminnot sekä hermosäryt.


title: Statiinit

text: Haitallisia yhteisvaikutuksia muiden lääkeaineiden kanssa on myös ilmennyt. Siksi terveellisempi hoitomuoto on ruokavalioremontti. Koska ihmisen verenkierrossa ja kehossa olevasta kolesterolista vain n. 15 % on ravinnosta imeytynyttä ja loput 85 % on maksan syntetisoimaa, on ravinnolla kuitenkin statiinilääkitystä vähäisempi vaikutus.


title: Statiinit

text:
Statiineihin kuuluvat seuraavat lääkkeet:
Lisäksi on olemassa serivastatiini, mevastatiini ja pitavastatiini, jotka eivät ole Suomessa myynnissä.


title: Kari Alitalo

text: Kari Kustaa Alitalo (s. 21. toukokuuta 1952 Kuopio) on suomalainen akatemiaprofessori ja lääketieteen ja kirurgian tohtori. Vuosina 1996–2000 hän toimi Helsingin yliopiston lääketieteellisen kemian professorina.


title: Kari Alitalo

text: Alitalo on tehnyt erityisesti syöpätutkimusta. Hän johtaa translationaalisen syöpäbiologian (Translational Cancer Biology) tutkimusohjelmaa Helsingin yliopiston Biomedicumissa. Vuodesta 2013 hän on johtanut myös Wihurin tutkimuslaitosta.


title: Kari Alitalo

text:
Vuosina 2006–2011 hän johti Suomen Akatemian huippuyksikköä "Center of Excellence in Cancer Biology".
Alitalo valmistui ylioppilaaksi vuonna 1971, lääketieteen kandidaatiksi vuonna 1973, lisensiaatiksi vuonna 1977 ja lääketieteen ja kirurgian tohtoriksi vuonna 1981 Helsingin yliopistosta. Hän suoritti tohtorintutkintonsa professori Antti Vaherin tutkimusryhmässä. Hänen väitöskirjansa (1980) aihe oli "Connective tissue glycoproteins of normal differentiated and of malignant human cells".


title: Kari Alitalo

text: Vuonna 1976 Alitalo opiskeli Yhdysvalloissa ja toimi vierailevana tutkijana Washingtonin yliopistossa Seattlessa vuosina 1981–1982 ja vuosina 1982–1983 Kalifornian yliopistossa San Franciscossa, missä hän työskenteli muun muassa syöpätutkimuksesta vuonna 1989 palkittujen nobelistien J. Michael Bishopin ja Harold E. Varmusin kanssa.


title: Kari Alitalo

text: Alitalo aloitti uransa Suomen Akatemian tutkimusassistenttina vuosina 1979–1982. Vuosina 1983–1985 hän oli Akatemian nuorempi ja vuosina 1985–1987 vanhempi tutkija. Vuosina 1983–1989 hän oli Helsingin yliopiston solubiologian dosentti ja vuonna 1987 Turun yliopiston lääketieteellisen kemian professori. Alitalo oli vuodet 1987–1988 Helsingin yliopiston ja Suomen Syöpäinstituutin tutkijaprofessori. Vuosina 1988–1989 Alitalo oli Helsingin yliopiston virkaa toimittava syöpäbiologian professori ja vuosina 1989–1996 varsinainen professori. Vuodesta 1996 hän toimi lääketieteellisen kemian professorina.


title: Kari Alitalo

text: Vuodesta 1993 Alitalo on ollut tutkijaprofessori ja myöhemmin akatemiaprofessori sekä vuodesta 1999 huippuyksikön johtaja.


title: Kari Alitalo

text: Alitalon johtama tutkimusryhmä on löytänyt muun muassa imusuonen endoteelin kasvutekijä-C:n (VEGF-C) ja sen reseptorin VEGFR-3:n, jotka säätelevät imusuoniston kehitystä ja kasvua. Imusuonilla on erityisen suuri merkitys useiden syöpäkasvainten etäpesäkkeiden leviämisessä elimistöön ja näin ollen VEGF-C:n ja VEGFR-3:n estolla voi olla suuri merkitys uusien hoitokeinojen löytymiselle syövän hoitoon.


title: Kari Alitalo

text: Alitalon ryhmä on onnistunut eläinkokeissa vähentämään etäpesäkkeiden syntymistä imusolmukkeisiin. Lisäksi imusuonten kontrolloimiselle muun muassa geeniterapian avulla voi olla sovellusmahdollisuuksia muun muassa sydän- ja verisuonitaudeissa sekä eräissä tulehdustaudeissa. Puuttuvien imusuonten korvaaminen saattaisi olla uusi lymfedeeman eli imunestepöhön hoitomuoto. Alitalo tutkimusryhmineen on jo aloittanut lymfedeeman ensimmäiset kliiniset geeniterapiakokeet yhdessä Kuopion yliopiston akatemiaprofessori Seppo Ylä-Herttualan kanssa.


title: Kari Alitalo

text: Alitalo on ohjannut yli 40 väitöskirjaa ja useat tutkijatohtorit ovat tehneet työtä hänen kanssaan. Monet hänen opiskelijoistaan ja tutkijatohtoreistaan ovat perustaneet omia laboratorioita (esim. Jussi Taipale, Juha Partanen ja Tomi Mäkelä).


title: Kari Alitalo

text: Alitalo on saanut lukuisia tiedepalkintoja ja tunnustuksia. Alitalo valittiin Suomalaisen Tiedeakatemian jäseneksi vuonna 1991. Vuonna 1998 hän sai Matti Äyräpään palkinnon. Vuonna 2005 Alitalolle myönnettiin Eric K. Fernströmin säätiön miljoonan kruunun arvoinen Stora Fernströmpriset ja vuonna 2006 Louis-Jeantet-palkinto.


title: Kari Alitalo

text: Huhtikuussa 2009 Alitalo ja Kuopion yliopiston akatemiaprofessori Seppo Ylä-Herttuala saivat 200 000 euron arvoisen InBev-Baillet Latour International Health Prize -tiedepalkinnon. Se myönnettiin tutkimuksesta, jossa selvitettiin veri- ja imusuonten uudiskasvun ja niiden säätelyn sovellusmahdollisuuksia sydän- ja verisuonitautien sekä syövän hoidossa. Alitalo ja Ylä-Herttuala ovat vuosien ajan tehneet yhteistyötä edellä mainittujen sairauksien geenihoidon kehittämiseksi. Heiltä on ilmestynyt 15 yhteistyövuoden aikana yli 40 yhteisjulkaisua.


title: Kari Alitalo

text: Vuonna 2010 Alitalo sai 400 000 Norjan kruunun Anders Jahren lääketieteen pääpalkinnon. Professori Alitalo on kutsuttu Ruotsin kuninkaallisen tiedeakatemian jäseneksi. Vuodesta 2011 hän on ollut Academia Europæan jäsen. Vuonna 2013 hänelle myönnettiin A. I. Virtanen -palkinto, hänet valittiin jäseneksi Yhdysvaltain kansalliseen tiedeakatemiaan ja Suomen opetus- ja kulttuuriministeriö myönsi hänelle 85 000 euron arvoisen Suomen tiedepalkinnon. Keväällä 2014 Alitalo sai ensimmäisenä suomalaisena arvostetun Hollannin Kuninkaallisen tiedeakatemian myöntämän Heinekenin lääketieteen palkinnon, jonka arvo on 200 000 euroa.


title: Kari Alitalo

text: Alitalo on ollut mukana yli 500 tieteellisessä julkaisussa biolääketieteen, syöpätutkimuksen, molekyyli- ja solubiologian aloilta. Solubiologian alalla hän oli vuosina 1996–2007 Euroopan toiseksi eniten viitattu kirjoittaja. Vuonna 2013 Alitalo oli Euroopan viidenneksi siteeratuin syöpätutkija.


title: VEGF-C

text: VEGF-C () eli verisuonen endoteelin kasvutekijä-C on merkittävin imusuonten kehitystä ja kasvua säätelevä kasvutekijä. Sen vaikutuksia imusuonten pinnalla välittää VEGFR-3-reseptori. VEGF-C sitoutuu myös VEGFR-2 -reseptoriin, joka välittää verisuonten kasvua ja kehitystä.


title: VEGFR-3

text: VEGFR-3 () on imusuonten endoteelisolujen pinnalla ilmentyvä reseptori, johon VEGF-C ja VEGF-D kasvutekijät sitoutuvat ja välittävät imusuoniston kasvua ja kehitystä.


title: VEGF-D

text: VEGF-D () eli verisuonen endoteelin kasvutekijä-D on imusuoniston ja verisuonten kasvua säätelevä kasvutekijä, joka sitoutuu VEGFR-2 ja VEGFR-3 reseptoreihin.


title: VEGFR-2

text: VEGFR-2 () eli verisuonen endoteelin kasvutekijäreseptori-2 välittää verisuoniston kehitystä ja kasvua. Siihen tarttuvia kasvutekijöitä ovat VEGF, VEGF-C, VEGF-D ja VEGF-E.


title: VEGF

text: VEGF (), myös VEGF-A, eli verisuonen endoteelin kasvutekijä-A on tärkein verisuoniston sikiön aikaista kasvua ja kehitystä säätelevä kasvutekijä. Se on elintärkeä myös aikuisissa yksilöissä ja saa aikaan verisuonten kasvua muun muassa haavojen parantumisessa, luutumisessa ja naisten kuukautiskierron aikana.


title: VEGF

text: VEGF sitoutuu kahteen reseptoriin, VEGFR-1:een ja VEGFR-2:een, jotka ilmentyvät lähinnä verisuonten endoteelisoluissa. Koska verisuonten kasvu on elintärkeää myös syöpäkasvainten kasvulle ja leviämiselle, VEGF:n estosta eli anti-angiogeneesista, ajatellaan tulevan tärkeä syövän hoitomuoto.


title: VEGF

text: Geeniterapian avulla voidaan VEGF:aa eläinkokeissa ilmentää hapenpuutteesta kärsivissä kudoksissa, muun muassa sydänlihaksessa sepelvaltimotaudin yhteydessä ja alaraajoissa valtimokovettumataudin yhteydessä, jolloin lisääntyvä verisuonitus parantaa kohdekudoksen verenkiertoa. Kliiniset tutkimukset ovat käynnissä akatemiaprofessori Seppo Ylä-Herttualan johtamassa tutkimusryhmässä.


title: VEGFR-1

text: VEGFR-1 () on verisuonten pinnalla ilmentyvä reseptori, joka välittää erilaisia verisuonten kasvuun ja kehitykseen liittyviä signaaleja. VEGFR-1:een tarttuvia kasvutekijöitä ovat VEGF, VEGF-B, VEGF-C, VEGF-D ja PlFG ( eli istukkaperäinen kasvutekijä). VEGFR-1:n tarkka rooli verisuonten uudismuodostuksessa eli angiogeneesissa on kuitenkin edelleen epäselvä.


title: The Sims: Superstar

text: The Sims: Superstar on EA Gamesin julkaisema The Sims-pelisarjaan kuuluva peli. Peli julkaistiin 15. toukokuuta 2003 ja se on saatavilla suomenkielisenä.


title: The Sims: Superstar

text: Peli sisältää uusia esineitä ja tuo mukanaan mahdollisuuden tulla kuuluisaksi sim-julkkikseksi. Pelissä avautuu aivan uusi alue "Studio Town", jossa on muutama oikea julkkis. Muun muassa Christina Aguilera ja Marilyn Monroe ovat siellä. Jotta simeistä tulisi suuria ja kuuluisia heidän tulee ensiksi tutustua muihin kuuluisuuksiin, ja tämän kautta tehdä heihin vaikutus jotta he voisivat itsekin menestyä. Studio Townin lisäksi Superstarin mukana tulee mm. mahdollisuus hankkia hovimestari.


title: Coop

text: Coop voi tarkoittaa ainakin seuraavia:


title: Coop

text: Henkilöitä:


title: Coop

text: Muita merkityksiä:


title: BMP (tiedostomuoto)

text: .BMP tai .DIB (Microsoft Windows / OS/2 bitmap, Device-Independent Bitmap) on, joko pakkaamaton tai RLE-pakattu tiedostomuoto bittikarttakuville. Se on Windows-käyttöjärjestelmän pääasiallinen bittikarttakuvamuoto, mutta sitä käytetään myös muissa ohjelmissa sen yksinkertaisuuden ja vallitsevuuden vuoksi.


title: BMP (tiedostomuoto)

text: Bittikartta voidaan tallentaa joko 24-bittisenä eli 16 777 216 väriä sisältävänä, 8-bittisenä eli 256 väriä sisältävänä, 4-bittisenä eli 16 väriä sisältävänä, tai yksibittisenä ja yksivärisenä maskina, jolloin kuva tallentuu mustavalkoisena. Pakkaamaton bittikartta on paljon tilaa vievä tiedostomuoto. 1-, 16-, tai 256-väriseksi tallennetun bittikartan tilavaatimus voi kuitenkin jäädä riittävän alhaiseksi moniin käytännön sovelluksiin.


title: BMP (tiedostomuoto)

text: BMP-tiedostomuodossa kuvan pikselit on talletettu tiedoston lukusuuntaan nähden "ylösalaisin". Ensimmäinen pikselitietue kertoo kuvan vasemman alareunan värin, josta pyyhkäisyviiva () etenee vasemmalta oikealle, ja tästä rivin kerralla kohti yläreunaa. Viimeisenä ilmoitetaan oikean yläreunan väriarvo. Esimerkiksi selaimessa hitaasti latautuva BMP-kuva näkyy siis latautuvan alhaalta ylös.


title: BMP (tiedostomuoto)

text: BMP kehitettiin Microsoftin ja IBM:n OS/2 -käyttöjärjestelmää varten, ja myöhemmin Microsoft käytti sitä Windows-käyttöjärjestelmässään. Tiedostomuoto ei ole pysynyt vakiona aikojen saatossa, vaan esimerkiksi Windows XP toi mukanaan 32-bittisen värisyvyyden ja alfakanavan. Koska erilaisia versioita on paljon, kaikenlaisten BMP-kuvien avaaminen ei ole triviaalia. Sen sijaan perusmuotoisen BMP-tiedoston teko on helppoa ja se toimii kaikissa ympäristöissä.


title: Assens

text: Assens on Tanskassa Etelä-Tanskan alueella sijaitsevan Assensin kunnan keskustaajama. Vuoden 2012 alussa taajamassa oli 6 072 asukasta.


title: Assens

text: Assens on taajaman lisäksi ollut aiemmin myös kaupunki. Paikkakunta sijaitsee Fynin saaren länsiosassa.


title: Assens

text: Kaupungin nimi mainitaan ensi kertaa kuningas Valdemarin maakirjassa vuodelta 1231. Vuonna 1524 paikkakunta sai kaupunkioikeudet () kuningas Fredrik I:ltä. Joitakin vuosia myöhemmin kuningas Kristian III hajotutti paikan lähes maan tasalle Øksnebjergin taistelun jälkeen. Samalla hajotettiin kaupunkia aiemmin ympäröinyt muuri.


title: Assens

text: Kristian IV:n aikana kaupunki linnoitettiin uudelleen, mutta ruotsalaissotien aikana kaupunki ryöstettiin uudelleen vuonna 1658, nyt tekijöinä ruotsalaisten joukot, kun ne pyyhkäisivät talvella aina Vähä-Beltiltä Jyllantiin.


title: Assens

text: Keskiajalla Assens oli pääasiallinen Slesvigistä tulevan ja Kööpenhaminan–Hampurin liikenteen risteyskohta. Kaupungin kahdeksankulmaisesta tornistaan tunnettu ”Meidän Rouvamme kirkko” () juontaa juurensa 1400-luvulle.


title: Assens

text: 1800-luvulla kaupunki kehittyi voimakkaasti saadessaan kunnollisen sataman 1820, kaasulaitoksen 1855 ja rautatieyhteydet Tommerupista 1884.


title: Assens

text: 1900-luvun puolivälissä Assens menetti merkityksensä Jyllannin ja Fyn-saaren liikenteen solmukohtana, kun Middelfartiin rakennettiin ensimmäinen Vähä-Beltin ylittävä silta. Samalla kaupungin kehitys taantui.


title: Jorma Hentilä

text: Jorma Hentilä (s. 5. helmikuuta 1937) on suomalainen poliitikko, joka on toiminut muun muassa Suomen kansan demokraattisen liiton pääsihteerinä (1977–1984), Setan puheenjohtajana sekä kaupunginvaltuutettuna Oulussa (1964–1967) ja Helsingissä (–2004).


title: Jorma Hentilä

text:
Oulussa nuoruutensa viettänyt Jorma Hentilä syntyi vasemmistolaiseen perheeseen. Hänen vanhempansa kuuluivat SKDL:ään, jonka toimintaan myös Jorma liittyi 1950-luvun lopussa. Hentilä aloitti politikointinsa muutettuaan Helsinkiin opiskelemaan. Hän liittyi Akateemiseen sosialistiseuraan ja kirjoitti järjestön Soihtu-lehteen. Jorma Hentilä oli vielä
1960-luvun puolivälissä Oulun kaupunginvaltuuston jäsen SKDL:n edustajana.


title: Jorma Hentilä

text: Helsingin nuorisofestivaalien jälkeen vuonna 1962 Hentilä nostettiin SKDL:n sihteeristöön ja hän oli mukana liiton kulttuuriohjelman laadinnassa. Vuonna 1967 Hentilästä tehtiin SKDL:n poliittisen osaston päällikkö ja, yhdessä Ele Aleniuksen ja Aimo Haapasen kanssa, hän oli puolueen politiikan keskeisimpiä muotoilijoita. Hentilä oli myös SKP:n jäsen ja hän kuului puolueen keskuskomiteaan. Hentilä kuitenkin puolusti SKP:ssä SKDL:n itsenäistä päätösvaltaa yhteisissä asioissa.


title: Jorma Hentilä

text: Varsovan liiton miehitettyä Tšekkoslovakian syksyllä 1968 Hentilä tuomitsi toimenpiteet jyrkästi. Hentilän suorasanaisuutta ei katsottu hyvällä ja hän sai kommunisteilta oikeistorevisionistin leiman. Vieroksuntaa näissä piireissä aiheutti myös Hentilän lukeutuminen harvojen suomalaisten julkihomojen joukkoon. Vuosina 1983–1991 hän toimi Setan puheenjohtajana. Hentilä on edelleen aktiivinen järjestössä ja on Seta-säätiön hallituksen puheenjohtaja.


title: Jorma Hentilä

text: Hentilä oli ministeri Paavo Aition poliittinen sihteeri Miettusen II hallituksessa 1975–1976. Hän on ollut myös muun muassa Kansan Sivistystyön Liiton pääsihteeri, Kulttuurityön keskuksen valistusosaston puheenjohtaja ja Uudenmaan maakuntavaltuuston jäsen.


title: Jorma Hentilä

text: Hentilän puoliso oli toimittaja Max Rand.


title: The Sims: Lomalla

text: The Sims: Lomalla on EA Gamesin julkaiseman "The Sims" -pelin neljäs lisäosa. Se on sarjan ensimmäinen lisäosa, jonka saa myös suomenkielisenä.


title: The Sims: Lomalla

text: Peli tuo mukanaan uusia esineitä. Pelaajalla on mahdollisuus viedä siminsä lomalle aurinkorannalle, talviseen pikkukylään laskettelemaan tai luonnonhelmaan keskelle metsää. Lomakohteessa voi harrastaa erilaisia asioita, kuten lasketella tai pelata lentopalloa. Pelin mukana tulee muutama uusi hahmo, muun muassa rantahai, Jeti ja lomaopas. Simit voivat tilata matkansa soittamalla matkatoimistovirkailijalle ja valitsemalla haluamansa lomakohteen. Bussi noutaa tämän jälkeen simit heidän kotipihaltaan.


title: The Sims: Lomalla

text: Matkailuteema on ollut suosittu läpi pelisarjan, sillä myös "The Sims 3", "The Sims 2" ja "The Sims 4" -peleihin on tehty samankaltaisia lisäosia ja toimintopäivityksiä, kuten , ja .


title: Kunnallisvaalit 2008

text: Vuoden 2008 kunnallisvaalit järjestettiin sunnuntaina 26. lokakuuta. Ennakkoäänestys järjestettiin Suomessa 15.–21. lokakuuta ja ulkomailla 15.–18. lokakuuta. Ehdokashakemukset tuli jättää viimeistään 16. syyskuuta.


title: Kunnallisvaalit 2008

text: Vaaleissa valittiin 10 412 valtuutettua 332 kunnanvaltuustoon 38 509 ehdokkaan joukosta. Pääasiassa lukuisten kuntaliitosten vuoksi valtuutettuja valittiin 1 554 vähemmän kuin edellisvaaleissa.


title: Kunnallisvaalit 2008

text: Kunnallisvaalien vaalikamppailu pääsi käyntiin vasta juuri ennen vaalipäivää, koska Kauhajoen koulusurmat, Georgian sota ja Yhdysvalloista alkanut talouskriisi veivät pääosan yleisestä huomiosta lokakuun ajan. Puolueiden ja niiden puheenjohtajien väittelystä nousi esille muutama keskeinen aihe. Pääkaupunkiseudulla keskusteltiin keskustan puheenjohtajan, pääministeri Matti Vanhasen väljää rakentamista kannattaneesta, kotikuntansa mukaan nimeämästä ”Nurmijärven mallista”, jota hän suositteli pääkaupunkiseudun kunnille. Vanhanen leimasi tiivistä kaupunkirakentamista kannattaneet SDP:n ja kokoomuksen ”betonipuolueiksi”. Toiseksi keskeiseksi vaaliteemaksi nousivat maahanmuuttajat, kun muut puolueet syyttivät perussuomalaisia muukalaisvihamielisyyden lietsomisesta. Perussuomalaiset kiistivät syytökset, vaikka moni puolueen ehdokkaista kampanjoikin avoimesti maahanmuuttajavastaisilla tunnuksilla. Eniten huomiota herättäneitä ehdokkaita oli PS:n helsinkiläinen ehdokas, maahanmuuttopolitiikkaa näkyvästi kritisoinut filosofian tohtori Jussi Halla-aho, joka nousi Helsingin kaupunginvaltuustoon lähes 3 000 äänellä. Professori Tuomo Martikainen piti perussuomalaisten menestystä Euroopasta Suomeen rantautuneen oikeistopopulismin nousuna.


title: Kunnallisvaalit 2008

text: Karkkilassa, Kauniaisissa ja Vihdissä kokeiltiin sähköistä äänestystä, jossa hävisi 232 annettua ääntä. Tämän vuoksi näiden kuntien vaalituloksesta tehtiin Helsingin hallinto-oikeuteen viisi valitusta, muun muassa Effi ry:n avustama ryhmävalitus. Hallinto-oikeudessa valitukset hylättiin, mutta korkein hallinto-oikeus määräsi näiden kuntien vaalit uusittaviksi. Kolmessa kokeilukunnassa järjestettiin uudet vaalit sunnuntaina 6. syyskuuta 2009.


title: Kunnallisvaalit 2008

text: Suurpuolueista parhaiten menestyi Kansallinen Kokoomus, joka oli äänimäärältään maan suurin puolue. Kokoomus lisäsi äänimääräänsä edellisiin vaaleihin verrattuna monia kymmeniätuhansia. Suomen Sosialidemokraattinen Puolue menetti taas äänimääräänsä ja valtuutettujen määrää, mutta oli valtuutettujen määrällä mitattuna kokoomusta suurempi. SDP sai vaaleissa yli 541 000 ääntä. Suomen Keskusta oli ylivoimaisesti valtuutettumääräisesti mitattuna vieläkin suurin puolue: valtuutettujen määrä oli liki puolitoistakertainen kokoomukseen ja SDP:hen verrattuna, vaikka saikin näitä vähemmän ääniä. Kokoomuksen lisäksi Vihreä liitto pärjäsi vaaleissa hyvin ja kasvatti äänimääränsä 52 000 äänellä. Valtuutettuja ei silti ole kuin 370, mikä on melko pieni määrä vieläkin vasemmistoliittoon verrattuna. Perussuomalaiset moninkertaistivat äänimääränsä. Valtuutettuja tuli 443. RKP:n valtuutettujen määrä väheni, ja äänimäärä pieneni yli 4 000:lla äänellä. Kristillisdemokraattien äänimäärä lisääntyi 11 000:lla, mutta valtuutettujen määrä silti väheni.Nuorin valittu kunnanvaltuutettu oli jalasjärveläinen Kaisa Pihlaja. Hän täytti 18 vuotta 26. lokakuuta 2008 eli vaalipäivänä.


title: Daniele Bennati

text: Daniele Bennati (s. 24. syyskuuta 1980 Arezzo) on italialainen maantiepyöräilijä, Italian ympäriajon ja Espanjan ympäriajon pistekilpailun voittaja.


title: Daniele Bennati

text: Kirimiehenä tunnettu Bennati aloitti ammattilaisuransa Acqua & Sapone -tallissa vuonna 2002, jolloin hän voitti etapin Itävallan ympäriajossa. Seuraavana vuonna, Domina Vacanzea edustaessaan, hän oli paras Puolan ympäriajon kolmannella etapilla sekä toinen Italian ympäriajon 13. osuudella. Vuonna 2004 Bennati kuului Phonak-talliin.


title: Daniele Bennati

text: Vuodesta 2005 lähtien Bennati ajoi Lampre-joukkueessa. Debyyttivuonnaan italialaistallissa hän voitti Giro di Toscana -kilpailun, Puolan ympäriajon toisen ja neljännen etapin sekä Saksan ympäriajossa niin pistekilpailun kuin kolmannen, viidennen ja yhdeksännen osuudenkin. Hän sijoittui lisäksi toiseksi Paris-Tours -klassikossa Erik Zabelin jälkeen sekä kolmanneksi Gent-Wevelgemissä.


title: Daniele Bennati

text: Vuonna 2006 Bennati saavutti kymmenen voittoa, joista merkittävimpiä olivat Sveitsin ympäriajon pistekilpailun, Giro del Piemonten, Katalonian ympäriajon seitsemännen etapin sekä Puolan ympäriajon toisen ja neljännen osuuden ykköstilat. Ranskan ympäriajossa hän oli kolmannella etapilla kolmas ja kuudennella toinen.


title: Daniele Bennati

text: Bennati voitti vuonna 2007 pistekilpailun viidessä etappikilpailussa: Espanjan ja Sveitsin ympäriajoissa, De Pannen kolmen päivän ajossa, Vuelta a la Comunidad Valenciana -kilpailussa sekä Välimeren ajossa. Espanjan ympäriajossa hän voitti ensimmäisen, 17. ja 21. etapin sekä ajoi johtajan kultaisessa paidassa kilpailun toisella osuudella. Ranskan ympäriajossa hän sijoittui viidennellä osuudella kolmanneksi sekä voitti kilpailun 17. etapin oltuaan loppukirissä paras neljän ajajan kärkiryhmästä. Hän voitti myös kilpailun viimeisen, 20. osuuden massakirin jälkeen Champs-Élysées'llä.


title: Daniele Bennati

text: Kausilla 2008–2010 Bennati edusti Liquigas-tallia. Hän voitti 2008 Tour de Romandien päätösetapin ja pistekilpailun. Italian ympäriajossa hän voitti pistekilpailun sekä kolmannen, yhdeksännen ja 12:nnen etapin massakirin jälkeen. Espanjan ympäriajossa hän voitti neljännen osuuden. Hän voitti 2009 Sardinian ympäriajon sekä seuraavana vuonna Toscanan ympäriajon ja etapin Tirreno–Adriaticossa.


title: Daniele Bennati

text: Vuonna 2011 Bennati edusti luxemburgilaista Team Leopard-Trekiä. Hän sijoittui toiseksi Gent–Wevelgem-klassikossa ja voitti 20. etapin Espanjan ympäriajossa. Kaudella 2012 hän kilpaili RadioShack-Nissan-Trek-joukkueessa. Espanjan ympäriajossa hän voitti 18. etapin. Kausilla 2013–2016 hän edusti Tinkoff-tallia ja vuodesta 2017 Movistar Teamia.Virallinen kotisivu


title: Hyadit (mytologia)

text: Hyadit (, "satavat") olivat kreikkalaisessa mytologiassa nymfisisaruksia, jotka toivat sateen mukanaan. He eivät esiinny roomalaisessa mytologiassa, jossa Pluvius on Juppiterin epiteetti tarkoittaen ”häntä, joka tuo sateen”. Hyginuksen mukaan he olivat aiemmin Dodonan nymfejä, jotka huolehtivat Dionysoksesta lapsena. Heistä käytetyt nimitykset dodonidit ja nysiadit ovat saaneet alkunsa tästä yhteydestä.


title: Hyadit (mytologia)

text: Hyadit olivat Atlaksen tyttäriä ja Hyaan sisaria, joskin Hyginus kertoo kuulleensa myös version, jossa heidän vanhemmikseen on nimetty Hyas ja Boiotia. Heidän nimensä kerrotaan juontuvan siitä, että Hyaksen kuoltua metsästysonnettomuudessa he itkivät syvästi suruaan menetettyään veljensä, tai vaihtoehtoisesti nimi on johdettu suoraan heidän veljensä nimestä. Hyadit muutettiin tähtikuvioksi, joka asetettiin Härän sarvien väliin. Toisen version mukaan Zeus ylensi heidät tähdiksi kiitokseksi siitä, että he pelastivat hänen poikansa Dionysoksen Lykurgokselta viemällä hänet turvaan Inon luokse Thebaan tai vaihtoehtoisesti Thetiksen suojiin.


title: Hyadit (mytologia)

text: Yleensä hyadeja käsitettiin olevan seitsemän tähtien lukumäärän mukaisesti. Hyginus nimeää heidän olevan Ambrosia, Eudora, Pedile, Koronis, Polykso, Fyto ja Thyone. Hyadit olivat Plejadien sisaria.


title: Hyadit (mytologia)

text: Antiikin Kreikassa uskottiin Hyadien tähtijoukon nousun ja laskun tuovan aina sateen mukanaan, mistä juontaa yhteys mytologian ja tähtitieteen välille.


title: Hyadit

text: Hyadit viittaavat seuraaviin asioihin:


title: Runeberg, Lönnrot, Snellman

text: Runeberg, Lönnrot, Snellman on Harry Kivijärven suunnittelema muistomerkki. Se sijaitsee Turun yliopiston päärakennuksen edustalla Turun Yliopistonmäellä. Muistomerkki kuvaa kolmea kansallista suurmiestä, jotka aloittivat opiskelunsa Turun akatemiassa vuonna 1822.


title: Runeberg, Lönnrot, Snellman

text: Vuonna 1962 järjestettiin J. L. Runebergin, Elias Lönnrotin ja J. V. Snellmanin muistomerkin suunnittelukilpailu. Kilpailun voitti Harry Kivijärven teos. Kivijärven suunnittelema ja Suomen Kulttuurirahaston lahjoittama muistomerkki pystytettiin vuonna 1968.


title: Runeberg, Lönnrot, Snellman

text: Muistomerkki on valmistettu mustagraniitista ja se esittää Runebergiä, Lönnrotia ja Snellmania nuorina ylioppilaina. Se tunnetaan myös nimellä "Kolme vekkulia".


title: Aristandros

text: Aristandros Telmessoslainen (syntyi ennen vuotta 256 eaa. ja kuoli vuoden 323 eaa. jälkeen.) oli Aleksanteri Suuren suosikkitietäjä, jolla oli Aleksanteriin suuri vaikutus.


title: Aristandros

text: Antiikin lähteiden mukaan hän teki useita ennustuksia, joista ensimmäinen tapahtui ennen Aleksanterin syntymää ja viimeinen vasta Aleksanterin kuoleman jälkeen. Osa näistä tapahtumista on luultavasti keksittyjä. Aristandros kirjoitti tiettävästi myös teoksia, jotka esimerkiksi Plinius vanhempi mainitsee.


title: Vakoojaveli

text: Vakoojaveli ("Undercover Brother") on vuonna 2002 julkaistu toimintakomedia. Elokuvan ohjasi Malcolm D. Lee ja pääosissa ovat Eddie Griffin, Denise Richards ja Aunjanue Ellis.


title: Luettelo äärimmäisen uhanalaisista selkärankaisista

text: Tämä on luettelo niistä selkärankaisista eläinlajeista, jotka Kansainvälinen luonnonsuojeluliitto IUCN luokittelee äärimmäisen uhanalaisiksi. Näihin eläimiin kohdistuu äärimmäisen suuri välitön uhka kuolla sukupuuttoon luonnosta.


title: Kuohu

text: Kuohu on kaupunginosa, kylä ja taajama Jyväskylän länsiosassa, valtatie 23:n varressa aivan Petäjäveden kunnan rajalla. Kylä tunnetaan ehkä parhaiten Suomen rallissa usein ajetusta Kuohun erikoiskokeesta. Haapamäki–Jyväskylä-rata kulkee Kuohun kylän kautta.


title: Kuohu

text: Kuohun kylä syntyi 1800-luvun lopulla paikkakunnalla alkaneen myllytoiminnan ympärille. 1920-luvulta lähtien merkittävä työnantaja oli "Kuohu Oy:n" sahalaitos. Kuohulla oli myös terva- ja tynnyritehdas. Suojärven kunnasta evakkoon lähtenyt "Toras Oy" osti sahan vuonna 1940. Parhaimmillaan saha työllisti 70 henkeä vakituisesti, ja talvisin puunkuljetuksessa saattoi olla työssä jopa 200 miestä ja hevosta.


title: Kuohu

text: Kuohu oli aiemmin Jyväskylän maalaiskuntaan kuuluva kylä, ja Toraksen sahan ansiosta se oli työpaikoiltaan omavarainen. Asukkaiden työpaikat olivat kävelymatkan päässä kotoa. Saha lopetti toimintansa 1980-luvun alussa, jonka seurauksena asukkaita muutti pois ja Kuohun asukasluku putosi 600 hengestä neljäänsataan. Kuohun kohdalla oli aiemmin rautatieseisake, joka poistettiin käytöstä 1984.


title: Kuohu

text: Vuonna 1965 järjestetty Jukolan viesti lähti liikkeelle Kuohulta. Vuonna 1987 järjestetty hiihtosuunnistuksen SM-kilpailu kilpailtiin Kuohun ja Sarvenperän alueella.


title: Kuohu

text: Kuohulta on lähtöisin maailmallakin tunnettu pullovesi Kuohun kirkas. Se oli aikanaan ensimmäinen pulloveden myynnin aloittanut yritys Suomessa. Se palkittiin vuonna 2005 maailman toiseksi parhaana pullovetenä Berkeley Springsin kansainvälisessä laatu- ja makukilpailussa Länsi-Virginiassa.


title: Kuohu

text: Kuohulla toimivat pitkään Kuohun baari ja kyläkauppa "Nuutinen". Ne lopettivat toimintansa 27. maaliskuuta 2010. Toiminta loppui, kun alusta alkaen toimintaa hoitaneet omistajat siirtyivät eläkkeelle. Baari toimi Kuohulla vuodesta 1969 asti ja ehti täyttää maaliskuun alussa 41 vuotta. Kylällä toimi pitkään oma postikonttori. Asiamiesposti lopetti toimintansa 26. helmikuuta 2010. Kuohulla aloitti 1. marraskuuta 2012 kyläkaupan tiloissa uusi kyläkauppa, joka erikoistui lähiruokaan. Kyläkaupan yhteydessä on myös kahvilatoimintaa.


title: Rostislav Klesla

text: Rostislav Klesla (s. 21. maaliskuuta 1982 Novy Jicin Tšekkoslovakia) on tšekkiläinen jääkiekkoilija. Hän on yksi tunnetuimmista niin sanotun uudemman aallon tšekkiläisistä pelaajista.


title: Rostislav Klesla

text: Juniorivuotensa Klesla pelasi Kanadan juniorisarjoissa. Hän teki paljon pisteitä varman ja tehokkaan puolustuspelin lisäksi, ja hänet varattiinkin neljäntenä vuonna . Hän pelasi Columbus Blue Jacketsin riveissä varausvuodestaan alkaen kymmenellä kaudella.


title: Rostislav Klesla

text: Helmikuussa 2011, kesken kauden , Klesla siirtyi Phoenix Coyotesiin pelaajakaupassa, jossa Coyotes sai hänen lisäkseen hyökkääjä Dane Byersin, ja jossa Blue Jackets sai puolustaja Sami Lepistön ja hyökkääjä Scottie Upshallin.


title: Basilica Notre Dame de Fourvière

text: Basilica Notre Dame de Fourvière on Lyonissa, Ranskassa sijaitseva 1872–1896 rakennettu basilika. Se sijaitsee Fourvièren kukkulalla kaupungin keskustan länsipuolella. Basilikan vieressä sijaitsevalta näköalatasanteelta avautuu näkymä yli Lyonin vanhan kaupungin ja keskustan.


title: Insinöörisormus

text: Insinöörisormus on insinöörien ammattisormus. Sormus kertoo ammattikunniasta ja perinteestä, ja sillä on Suomessa jo yli 37 000 kantajaa. Sormuksessa on vuodesta 1962 lähtien ollut Insinööriliiton tunnus, suhdeviivaimen poikkileikkaus. Tunnuksen on suunnitellut taidegraafikko Olof Eriksson. Erityisesti Tampereen teknillisen opiston oppilaskunnan keskuudessa käytettiin ratas-mutterisormusta ennen nykyistä sormusta.


title: Insinöörisormus

text: Sormuksia valmistetaan keltakullasta, palladium-seostetusta valkokullasta ja perinteistä mallia myös hopeasta. Lisäksi on jubilee-malli, joka on koristettu timantein. Perinteisen mallin leveys on 4,8 mm ja siron mallin 3,3 mm. Sormusta pidetään vasemman käden keskisormessa. Yksinoikeus insinöörisormusten välittämiseen on Insinööriliitolla.


title: Shambo

text: Shambo oli kuusivuotias friisiläinen sonni, joka eli hindujen Skanda Valen temppelissä lähellä Llanpumsaintia Walesissä.


title: Shambo

text: Shambolla todettiin eläinlääkärin tarkastuksessa ihokokeessa 27. huhtikuuta 2007 eläintuberkuloosi, jonka jälkeen Department for Environment, Food and Rural Affairs (DEFRA) määräsi eläimen teurastettavaksi. Määräystä seurasi kolmikuukautinen oikeustaistelu, mukaan lukien vetoomus hallintotuomioistuimeen, joka julisti päätöksen mitättömäksi sillä perusteella, että se rikkoi Euroopan ihmisoikeussopimuksen 9. artiklaa. Walesin kansalliskokouksen hallitus vetosi kuitenkin päätöksestä ja vetoomustuomioistuin määräsi 23. heinäkuuta 2007 eläimen teurastuksen lailliseksi.


title: Shambo

text: Temppelin edustajien mukaan ihokokeella tehty tuberkuloosidiagnoosi ei ole riittävän tarkka ja Shamboa tutkineen eläinlääkärin mukaan sillä ei ollut oireita. Walesin kansalliskokouksen raportin mukaan koe ilmaisee 99,9 %:n tarkkuudella altistuksen tuberkuloosinbakteerille ja diagnoosin voi varmistaa vain ruumiinavauksessa. Ihokokeen hyväksyvät Euroopan unioni ja World Organisation for Animal Health. Temppelin mukaan eläintä voisi hoitaa antibiooteilla ja se pyysi lupaan hoitoon, mutta Britanniassa ei ole hyväksytty yhtään antibioottivalmistetta eläintuberkuloosin hoitoon.


title: Shambo

text: Temppelille ilmoitettiin eläimen viennistä pois torstaina 26. heinäkuuta 2007 kello 08:00. Eläinlääkärit saapuivat kello 8:50 poliisin kanssa, mutta munkit eivät päästäneet heitä sisään. Poliisit tulivat uudelleen paikalle oikeuden määräyksen kera kahdelta iltapäivällä ja sen jälkeen neljältä leikkuuvälineiden kanssa, joilla he pääsivät portista läpi ja poistivat paikalta protestoijat, joista osa oli tullut paikalle Uudesta-Seelannista ja Sveitsistä asti. Eläin saatiin kuljettua teurastajalle puoli kahdeksan aikaan illalla. Walesin kansalliskokouksen hallitus ilmoitti, että ruumiinavauksessa sonnissa oli löydetty tuberkuloosin merkkejä.


title: Heavy Metal (piirroselokuva)

text: Heavy Metal on vuonna 1981 valmistunut Gerald Pottertonin ohjaama kanadalainen piirroselokuva. Se perustuu yhdysvaltalaiseen "Heavy Metal" -sarjakuvalehteen, joka on versio ranskalaisesta "Métal Hurlant" -lehdestä. Elokuva erosi aikansa muista piirroselokuvista sisältämällä runsaasti seksiä ja väkivaltaa.


title: Heavy Metal (piirroselokuva)

text: Elokuva kertoo salaperäisestä Loc-Nar-nimisestä pallosta, joka kiertää ihmiseltä toiselle ympäri avaruutta. Se kertoo matkoistaan pikkutytölle. Elokuva sekoittaa scifiä, fantasiaa, komediaa, draamaa ja jopa hieman kauhua.


title: Heavy Metal (piirroselokuva)

text: Elokuvaan tehtiin jatko-osa vuonna 2000 nimeltä "Heavy Metal 2000".


title: Sogdiana

text: Sogdiana eli Sogd (, muinaispersiaksi "Sughuda", , ) oli muinaisten sogdien asuttama maakunta Zeravšan- ja Kaškadarja-jokien varsilla nykyisten Uzbekistanin ja Tadžikistanin alueella. Sen keskuksena toimi Marakanda eli nykyinen Samarkand.


title: Sogdiana

text: 500–300-luvuilla eaa. Sogdiana kuului akemenidien valtakuntaan. Vuosina 329–328 sen asukkaat kävivät Spitamenesin johdolla sitkeää taistelua Aleksanteri Suuren joukkoja vastaan. Aleksanterin kuoltua alue kuului seleukidien valtakuntaan, 200-luvulta eaa. Kreikkalais-baktrialaiseen kuningaskuntaan ja ajanlaskumme ensimmäisinä vuosisatoina Kušana-valtakuntaan. 300–400-luvuilla Sogdianan valtasivat valkoiset hunnit, 500–600-luvuilla turkkilaiset ja 600–700-lukujen vaihteessa arabit.


title: Sogdiana

text: 300–700-luvuilla Sogdianassa oli useita autonomisia ruhtinaskuntia. Alueella oli huomattava merkitys idän kansojen talous- ja kulttuurielämässä. Sogdilaiset kauppiaat hallitsivat silkkikauppaa. Kiinan ja Keski-Aasian Mervin välisille karavaaniteille perustettiin sogdilaisia siirtokuntia. 400–700-luvuilla rakennettiin monumentaalirakennuksin koristettuja linnoitettuja kaupunkeja. Kuvataiteessa on turkkilaisia, iranilaisia, intialaisia, kiinalaisia ja bysanttilaisia vaikutteita. Sogdin kieli tunnetaan 300–900-luvuilla laadittujen buddhalaisten, manikealaisten ja nestoriaanisten tekstien perusteella.


title: Heavy metal (täsmennyssivu)

text: Heavy metal voi tarkoittaa jotain seuraavista:


title: House of Pain (albumi)

text: House of Pain on House of Painin ensimmäinen studioalbumi. Albumi julkaistiin 21. heinäkuuta 1992. Singleinä julkaistiin "Jump Around/House of Pain Anthem, Top O' the Morning to Ya" sekä "Shamrocks and Shenanigans".


title: House of Pain (albumi)

text: Levyn kannessa olevassa logossa lukee "Fine Malt Lyrics", ja se usein virheellisesti ymmärretäänkin albumin nimeksi. Levy nousi Billboardin listalla sijalle 14 ja R&B/Hiphop listalla sijalle 16.


title: Olavi Voittonen

text: Olavi Voittonen (s. 27. toukokuuta 1941) on suomalainen rovasti, joka toimi vuosina 2007–2014 Suomen Rauhanyhdistysten Keskusyhdistyksen (SRK) johtokunnan puheenjohtajana. Hänet asetettiin Akaan seurakunnan kappalaiseksi vuonna 1972. Myöhemmin Voittonen työskenteli Oulujoen seurakunnassa 30 vuoden ajan ennen eläkkeelle jäämistään.


title: Olavi Voittonen

text: Voittonen valittiin SRK:n johtokuntaan vuonna 1982. Ennen puheenjohtajavalintaansa hän toimi SRK:n julkaisujen toimitusneuvoston johdossa. Voittonen erosi SRK:n puheenjohtajan tehtävästä kesäkuussa 2014 Pyhäjoen suviseuroissa. Hänen seuraajakseen valittiin teologian tohtori Viljo Juntunen.


title: Deanin luku

text: Deanin luku ("De") on dimensioton suure, jota käytetään kierreputkien ja -kanavien yhteydessä. Deanin luku kuvaa keskipakovoimien suhdetta viskoosivoimiin ja määritellään yhtälöllä


title: Deanin luku

text:
formula_1
Esimerkiksi donitsille "d_i" on donitsin putken sisähalkaisija ja "D" on koko donitsin halkaisija. Deanin lukua merkitään toisinaan myös symbolilla "Dn".


title: Hero (Divinefiren albumi)

text: Hero on kristillistä metallia soittavan Divinefiren toinen studioalbumi, joka julkaistiin 8. marraskuuta 2005.


title: Kattohaikarat

text: Kattohaikarat (Ciconiidae) on nykyään ainoa haikaralintujen lahkoon luettu heimo. Heimoon kuuluvat muun muassa kattohaikara ("Ciconia ciconia") ja mustahaikara ("Ciconia nigra").


title: Into a New Dimension

text: Into a New Dimension on suomalais-ruotsalaisen kristillistä metallia soittavan Divinefiren kolmas studioalbumi, joka julkaistiin 21. marraskuuta 2006. Albumi on edeltäjäänsä "Heroa" selvästi raskaampi.


title: Tikkurilan Palloseura

text: Tikkurilan Palloseura (TiPS) on Itä-Vantaalla Tikkurilan ja Hakunilan alueella toimiva erityisesti jalkapalloon erikoistunut urheiluseura. Seura perustettiin vuonna 1958.


title: Tikkurilan Palloseura

text: Tikkurilan Palloseuran miesjoukkue on pelannut Ykkösessä vuosina 1996–1997 ja Kakkosessa 1980–1985, 1991–1992, 1995, 1998, 2004 ja 2011.Tällä hetkellä TiPS:n miehet pelaavat miesten Kolmosta.


title: Tikkurilan Palloseura

text:
Seuran naisjoukkue TiPS-naiset pelaa 13:sta kauttaan ylimmällä sarjatasolla, nykyisessä Naisten Liigassa. Seuran miesjoukkue on pelannut miesten Ykkösessä vuosina 1996–1997 ja miesten Kakkosessa 1980–1985, 1991–1992, 1995, 1998, 2004 ja 2011.
Tikkurilan Palloseura, Vantaan Jalkapalloseuran ja joukko muita vantaalaisseuroja perustivat AC Vantaan vuonna 1998.


title: Tikkurilan Palloseura

text: Tikkurilan Palloseuran tavoitteena on antaa alueen lapsille ja nuorille turvallinen ja sosiaalinen kasvuympäristö jalkapallon parissa ja luoda heille mahdollisuudet kehittyä pelaajana valmennuslinjansa avulla.


title: Tikkurilan Palloseura

text: Kaikilla halukkailla on mahdollisuus liittyä seuraan. Seura kouluttaa valmentajansa ja toteuttaa Suomen Palloliiton Kaikki pelaa -ohjelmaa.


title: Paolo Tofoli

text: Paolo Tofoli (s. 14. elokuuta 1966) on italialainen lentopalloilija, pelipaikaltaan passari.


title: Paolo Tofoli

text: Tofoli esiintyi Italian A1-liigassa jo 19-vuotiaana Padovassa. Padovassa Tofoli pelasi peräti viisi vuotta, kunnes siirtyi todelliseen suurseuraan, Sisley Volleyhin. Sisley Volleyssa hän voitti muun muassa Italian A1-liigan ja CEV Cupin. Sisley Volleyssa pelatessaan hän nousi yhdeksi joukkueen tähdistä.


title: Paolo Tofoli

text: Monta vuotta Sisley Volleyssa pelattuaan Paolo Tofoli lähti hakemaan uusia haasteita ja siirtyi Ferraran joukkueeseen kaudeksi kunnes päätti lähteä Roomaan pelaamaan vuonna 1998. Roomassa Tofoli nosti joukkueen profiilia valtavasti loistavalla passipelillään ja Rooma voittikin A1-liigan mestaruuden sekä CEV Cupin mestaruuden vuonna 2000. Tofoli siirtyi 2001 kaudella Trentinoon pelaamaan, jossa hän esitti myös samanlaisia otteita kuin ennenkin. Trentinossa hän pelasi neljä kautta kunnes siirtyi yhdeksi kaudeksi Perugiaan 2006. Perugiasta Tofoli siirtyi kauden jälkeen takaisin Roomaan, jossa hän pelasi uransa loppumiseen vuoteen 2009 saakka.


title: Paolo Tofoli

text: Tofoli on yksi Italian maajoukkueen maineikkaimmista pelaajista kautta aikojen. Tofolin pelatessa maajoukkueessa Italia vakiinnutti paikkansa maailman lentopallohuipulla ja voitti useita arvokisoja, muun muassa kaksi maailmanmestaruutta sekä neljä Euroopan-mestaruutta. Maajoukkueuransa Tofoli lopetti vuonna 2000 pelattuaan kaikkiaan 342 A-maaottelua.


title: Lapinlahden sairaala

text: Lapinlahden sairaala on Suomen ensimmäinen mielisairaalakäyttöön valmistunut sairaala ja on Euroopan vanhimpia psykiatrista hoitoa varten rakennettuja hoitolaitoksia. Se sijaitsee Helsingissä Lapinlahden osa-alueella meren rannalla Hietaniemen hautausmaan läheisyydessä.


title: Lapinlahden sairaala

text: Sairaala valmistui vuonna 1841 Carl Ludvig Engelin suunnitelmien mukaan. 160 vuotta toiminnassa olleessa sairaalassa toimi viimeiseksi Helsingin ja Uudenmaan sairaanhoitopiirin psykiatrisen osaston syömishäiriöosasto, -poliklinikka ja -päiväosasto.


title: Lapinlahden sairaala

text: Sairaalaa on alusta lähtien ympäröinyt laaja puutarha. Siitä on aikojen kuluessa lohkaistu alueita muun muassa Länsiväylän rakentamiseksi, mutta sen keskeisin osa on yhä jäljellä.


title: Lapinlahden sairaala

text: Lapinlahden sairaalatoiminta päättyi lopullisesti 19. joulukuuta 2008, jolloin HUS:n psykiatrisen osaston syömishäiriöosasto, -poliklinikka ja -päiväosasto muuttivat Psykiatriakeskukseen.


title: Lapinlahden sairaala

text: Muun muassa opiskelijat olivat valtaamassa osaa käytöstä poistuneista rakennuksista. Vaatimuksissa on ollut sairaala-alueen hyödyntäminen myös jatkossa. Helsingin kaupunki aikoi peruskorjata sairaala-alueen sosiaaliviraston käyttöön, mutta vuonna 2013 valtuusto ei ottanut sairaalaa kymmenen vuoden investointiohjelmaansa. Kaupunki selvitti sairaalan mahdollista myyntiä tai vuokraamista.


title: Lapinlahden sairaala

text: Vuonna 2015 Helsingin kaupunki ja Lapinlahden tilojen käyttöä ajavat osuuskunta Lapinlahden Tilajakamo ja Suomen Mielenterveysseura tekivät vuokrasopimuksen Lapinlahden sairaalan käytöstä. Tiloissa on sekä mielenterveyspalveluita että työhuoneita taiteilijoille ja yrityksille. Vuokrasopimus on määräaikainen ja kaupunki selvittää edelleen sairaalan myymistä.


title: Lapinlahden sairaala

text: Joulukuussa Helsingin kaupunki korotti vuokralaisten vuokraa 150 %, johon he eivät suostuneet ja kaupunki sanoi vuokrasopimukset irti. Sairaalan tulee olla tyhjä 1. heinäkuuta 2019. Sairaalan tulevasta käytöstä järjestetään ideakilpailu keväällä 2019 ja sen ratkettua Helsinki joko myy tai vuokraa sairaalakiinteistön.


title: Simmias Andromeneen poika

text: Simmias Andromeneen poika () oli makedonialainen sotilas, joka eli Aleksanteri Suuren aikaan. Hänen veljiänsä olivat Amyntas, Attalos ja Polemon. Amyntas oli luultavasti veljeksistä vanhin.


title: Simmias Andromeneen poika

text: Amyntas komensi Tymphaian jalkaväkiosastoa ("taksis"), joka oli yksi kuudesta osastosta, joihin jalkaväen pääosa oli sijoitettu. Kun Amyntas lähetettiin Makedoniaan hakemaan täydennyksiä ennen Gaugamelan taistelua sai Simmias tehtäväkseen ottaa jalkaväkiosaston komentoonsa.


title: Simmias Andromeneen poika

text: Veljeksiä epäiltiin Filotaksen oikeudenkäynnin aikana osallisuudesta salajuoneen, mutta Aleksanteri uskoi kuitenkin heidän uskollisuuteensa. Kun Amyntas kuoli vuoden 330 eaa. tienoilla tuli Attaloksesta Tymphaian jalkaväkiosasota uusi komentaja. Simmias oli saattanut kuolla ennen tätä.


title: Nyrkkeily kesäolympialaisissa 1936

text: Berliinin 1936 kesäolympialaisten nyrkkeily järjestettiin Deutschlandhallessa, johon mahtui noin 20 000 katsojaa. Samassa hallissa käytiin kisojen painikilpailut.


title: Nyrkkeily kesäolympialaisissa 1936

text: Kilpailuihin osallistui kahdeksassa sarjassa yhteensä 183 nyrkkeilijää, jotka edustivat 32 maata. Kilpailuja käytiin kuuden päivän aikana, ja viimeistä päivää lukuun ottamatta oteltiin sekä päivällä että illalla kahdessa kehässä.


title: Nyrkkeily kesäolympialaisissa 1936

text:
Willi Kaiser (Saksa) – Fidel Tricanico (Uruguay)
A. Cipriano Carlomagno (Argentiina) – W. Ivor Passmore (Etelä-Afrikka)
Louis Daniel Lauria (Yhdysvallat) – Edmund Sobkowiak (Puola)
Gavino Matta (Italia) – Raoul Degryse (Belgia)


title: Nyrkkeily kesäolympialaisissa 1936

text:
Willi Kaiser (Saksa) – A. Cipriano Carlomagno (Argentiina)
Gavino Matta (Italia) – Louis Daniel Lauria (Yhdysvallat)


title: Nyrkkeily kesäolympialaisissa 1936

text: Willi Kaiser (Saksa) - Gavino Matta (Italia)


title: Nyrkkeily kesäolympialaisissa 1936

text:
Ulderico Sergo (Italia) – Joseph Cornelis (Belgia)
Stig Cederberg (Ruotsi) – Shunpei Hashioka (Japani)
Fidel Ortiz (Meksiko) – Irvine A. Hannan (Etelä-Afrikka)
Jack Wilson (Yhdysvallat) – Oscar Larrazabal (Filippiinit)


title: Nyrkkeily kesäolympialaisissa 1936

text:
Ulderico Sergo (Italia) – Stig Cederberg (Ruotsi)
Jack Wilson (Yhdysvallat) – Fidel Ortiz (Meksiko)